url: =Hong nusia khinsa Rev. Go Khen Thang' ciamnuih kam, pil kammal leh article tuamtuam Laibu. - Laibu Saal\nHome > Thuluui/Articles > Hong nusia khinsa Rev. Go Khen Thang' ciamnuih kam, pil kammal leh article tuamtuam Laibu.\nHong nusia khinsa Rev. Go Khen Thang' ciamnuih kam, pil kammal leh article tuamtuam Laibu.\nHong nusia khinsa\nRev. Go Khen Thang'\nciamnuih kam, pil kammal leh article\nRev. Job Nang Khaw Thawng in a bawlkhiat laibu apat lakkhiat ahi. A laibu min "Hong nusia khinsa Rev. Go Khen Thang' ciamnuih kam, pil kammal leh article tuamtuam." A thu ki gelhte hoih a hihman in tulai vai tak in tangpi tangta theih ding in hong kisuah khia hi.\nSia Thawngno in a gen na ah, Ciamnui cih pen ciap khat I neih khit ciang a nuih pen ciamnui hi. Gentehna in "zingsangin Bawng I khah ciangin bawngpiten zuntha a, a talten a zun ciapsakin nui se hi." Tua zong ciamnui himawk hi. Gen khat omlo, ciap khat omlo in kinui theilo hi. A minthang Rev Go Khen ABC ciamnuihna pen zong gen khat nei banah kammal kizom laimal kibang ahihman in kinui diak hi, ci hi. Ngaihsun taktak leng pilna kam, laisiamna kam hi in pilvai, teivai lua mahmah hi. Zomi mipil Rev. Khup Za Go bangin pilvai, laisiamvai sa lua ahih manin, "Lai in hong khak un, cassettee khui in hong khak un" ci in ngen ngei hi.\nAma ciamnuih, pil kammal 100 in pan ni.\n1. Sia Go Khen in biakinn sunga lususu ihmumu pawlkhat a muh ciangin “Biakinn sunga ihmute phong se kei un, ka Pa inn hi, ci-in ki-innteeksak lua a, ihmut kawm a biakinn cinghte hi,” ci se hi.\n2. Mi khat in Sia Go Khen kiang ah “Sia aw, no Pastor pawlkhat kamtuam lah pau theilo, dawi lah hawlkhia theilo na hih uh teh Kha Siangtho neilo hi mawk lo ding na uh hiam?” ci hi. Sia Go Khen in “Ko ka muhtheih uh Vok leh Aakte bek hawlkhia thei mah ung, dawl leh kau bel mu theilo, a kampau uh zong theilo ka hih manun hawlkhia thei kei mah ung, no kimu thei kihawlkhia thei a, a phazah na ngawn kithei zen na hih uh leh anam kibang (dawi nam) mah himawk lo ding na hi uh hiam?” cih san ziau hi.\n3. Mikhat in Sia Go Khen kiangah “Vantung gam ah khamlukhu a om diam?” Sia Go Khen in “Lukhu i cih bel guahzuk ciang leh nisat cianga kizang hi ven, Vantung gam innsung ding ahih banah guahzu lo nisa lo ding ahih teh lukhu zong kisam khol ding ai maw, innsunga lukhu zong om khollo hi. Tua banah cipeek innsungah naanglukhu khu nuam tuan lo a, singinn sungah zong singlukhu kideih tuan lo hi. Leiseek(brick) innsungah leiseek lukhu kikhu nuam tuan lo ding ahih teh Kham innsuangah zong khamlukhu kuamah in khu nuam(thupi ngaihsut) in um tuan kei veng aw, cihsan ziau hi.”\n4. Mi khat in Sia Go Khen kiangah “Nang Gupna bucing lungdam na bucing ahi Full Salvation, Full Gospel na sang nai hiam?” a cih leh sia Go Khen in “Thei khang ei! Tulai-in full cih bel nam nih om ven, full sang in fool tam kingah zaw sa mai veng aw,” cih san ziau hi. (Full cih pen ‘dim’, kicing cihna hi-in fool pen hai, mihai cihna)\n5. Sia Go Khen in a taltang tung ah meima tum vei-in na asak mahmah laitak thusuaknei pupi khat va hawh in “Sawm-ah-khat kimtak na piak loh man vua meimatum vei hi uh teh! ” va ci hi. Sia Go Khen hehpian ahih manin “Ka sumpi piaksa uh hong tuatpha pha nung in manlo kicing lo ahih leh zong biakinn ah na piak kik mai nu’ng, Pasian in ko inn ah a sik dingin hong sawl ahih teekteek khol kei leh zong va ciah kik mai in” cihsan hi.\n6. Kikhopna khatah Sia Go Khen kiangah mikhat tu in “Pasian minthang ta hen!” ci thapai hi. Sia Go Khen in, “Lawm aw, Pasian’ min pen a thang denden hi. Pasian’ minsia ngeilo hi. A minsia zelzel bei ei mihingte hizaw hang. Tua manlin nang Pasian’ min siasak loin a siatna dingin gamta kei peuh leteh Pasian’ min a thang den ding hilel hi,” ci ziau hi.\n7 Tuhun Pawlpi sung thukikupnate ah Upa makaite kitawng kilaii thei phial cih a muh ciangin Sia Go Khen in tuhun Pastor dingte hi bang hileh hoih ding hi, ci hi.\n(a)Lai Siangtho sang panin sinna cing tawh ongte hi ding.\n(b)A piangthak kei phial zongin a thatang hoih in a cidam mahmah hi ding.\n(c)Karate, Judo, Kungfu khat teitei siamna nei-in, Upate akitok teh nih leh thum a khenzo lianliante bek hi leh hoih ding hi, ci hi.\n8. Mi khatin, Sia Go Khen kiangah, “Haleluijah! Heleluijah!” a cihcih leh Sia Go Khen in, “Lawm nang a luisung bek tung pan maw? Kei a gal khat lam na tung ta ing ei.” ci ziau se hi.\n9. Mi khat in khamangthang vei veng aw, a cihcih leh Sia Go Khen in “Vei ing ci se ken, vei taktak le cin, meimatum vei, gilsan vei nasa mahmah in na omkhongh theihloh bangin om khong theilo ding zah hi teh. Kua mah a vei zong om khang, vei taktak leng khua lam ah anne kimlai Vokpi tai mu leng kiko khia in delh huan hihang. Vokpi tai lunghimawh zah leh akigil kah lo lunghimawh zahin kha mangthang kuamah in lunghimawh zo tuan lo hihang”, cih belh lai hi.\n10. Tu hun thungen pawlkhatte napitakin awngin, lei tuanin, sabuai tum geugeu om khawng Sia Go Khen in a muh ciangin “tu hun i thungetzia bel leibasik, a kitawng mah bang keei hangin, Pasian na ngawn sawl ziauziau ngam ta hang. 1988 kum akipan i biakdan leh i thunget, hunzat suak khin keei ta ei”, ci hiat-hiat se hi.\n11. Sia Go Khen in Jesuh hong pai kik nawnlo ding ci-in a kiminsiatsak laitak Lai Siangtho sangkah lo khat in hunzangin, “Tuhun Laisiangtho sangkahte lau huai mahmah hi, kidawm mahmah un” ci hi. Sia Go Khen in hun awng ngenin ding to a, nam nih bek hong gen ning ci-in.\n(a) “Lai Siangtho sangkahte lau huai ahih leh a kahlote lau huai zaw kan ding hi.”\n(b) “Beel a hawmte a gin ngaih zaw hi,” ci in thuk kik ziau hi.\n12. Mi khatin Sia Go Khen kiangah, “Vantung gam a cingin hong gen in” ci hi. Sia Go Khen in “Kei zong zanni a Vantung pan a hong ciah hi sam lo inga, Van gam tung sa i dot theih ding lah kua mah omlo a, ih gengen hangin i upmawh i lamet ciat mah a gengen i hih manin, Vantung gam pen a mu omlo, a tungsate lah kidong kik theilo, i upmawh ciat gam hi-in upmawhte lakah upmawh huai pen cih ding hi.” ci ziau hi.\n13. Pawlpi sung thukikupna ah a atamzaw thukima kithupisak lua mahmah cih a muh teh Sia Go Khen in “Mangkang gam khawngah bel a tamzaw mipil ahih manin atamzaw thukimna hoih mah ven, ei gamah a tamzaw tham mihai hi zaw mawk i hih teh, atawm zaw thukimna zong hoih zawk hun om hi veh aw”, ci hi.\n14. Pawpi sungah thukikupnate ah a honhon a kisel kitawng thei ding cih amuh teh Sia Go Khen in “Hon tunget om ven, hon kitot om ngei buang kei veh aw,” ci hiat-hiat hi.\n15. Nungak khat in Sia Go Khen kiangah, “Ko lawp mahmah a pulpit tung diang ziahziah lam ziahziah a, nang lawp lo kisa na khut zong na bet nop loh” a cih leh Sia Go Khen in, “No banga ka lawp theihloh ka dian theihloh hang nong neu-et tuan kei un, ka puanteen kawm a, ka khutpi ka sai kekkek zong no banga a diangdiang a lamlam zah a lawp a kingaihsun hi’ng,” ci hi.\n16. Mi khat in Sia Go Khen kiangah Tuiphum Pawlpi leh Pawldangte kilamdanna hong gen pak in, a cih leh Sia Go Khen in, Thuphumten la a sak teh labu en, pawldangte’n labu enlo khutbeng, Tuiphumte’n thu a ngetteh lukun in mitsi, pawldangte vandak to in hak gige, a khut uh lamto in a kia masa penpen kei a ngah ding ci bangin dawn to uh,” cihsan ziau hi.\n17. Mi khat in Sia Go Khen na tal nakkolh zen si! a va cih leh Sia Go Khen in, “A kolh hi kei, a siang hi zaw”, cihsan ziau lel in, heh hetlo lel hi.\n18. Mi khat in Sia Go Khen na mel hoih kei si! a va cih khak leh Sia Go Khen in “Nong muhcilna ahih man a hoih hong sa lo hi teh, kei ka neutunga kipan a hi ci hingin kisek lel ing. Mel hoihloh meima tum nat a na hilopi, mel hoih leng ze-etna tam, hoih kei leng ze-etna tawm zaw”, cihsan ziau hi.\n19. Sia Go Khen leh mi khat kiho.\nMi khat -Sia Go Khen, na zi a mel hoih vial ei.\nSia Go Khen- Hoih buang mah lo dia, Kansauzang inn 7 sungpana i teelteel hisam hi ven, zanggam a teeng ding kisa leng a vakzaw deuh khat kingaihsun mah ding hi ven.\nGo Khen’ zi-Eh! Tua zong kong hehpihna tawh kong teenpih hi. Melhoihte’n na khasum teng uh tanakha in bei khin in teh.\n20. Mi khat in Sia Go Khen na zi a melhoih napi a tun tom zek, a cih leh Sia Go Khen in, “Phamawh kei! Nupa i cih pen i tunsanna kitehteh ding hi khol kei, a kiteh lo lam tawh kiteeng ding hizaw hang, kituak lel inteh!” cihsan ziau hi.\n21. Sia Go Khen tano sih nitakin amahmah in inntek thupulakna nei a, “No innkuan sungah khat teitei sih loh phamawh hong kici leh kei leh kei kiphal nai keng, ka zi in zong hong phal nai ken teh, ka zi lah amah leh amah lah kiphal ken teh, kei zong zi kik deih veve ding ka hih teh phal nai keng. Tua manin tu a sipa mah kilawm kituak sa penpen ung,” ci in gen a, mipi nui ziahziah hi. Thuaksiamna nei hi.\n22. Khatvei Sia Go Khen in Sia dang khat ann nekpih in ann kuang uumkhawm uh a, a lawmnu in ann tehkan tuamtuam lui hi. Sia Go Khen in, “Mandalay khawng ate’ bawlte bel lim mahmah ven, i zite’ bawl taktak bel limtakin tui buak leng hing thei lai mai ding hi veh aw,” ci-in nui uh hi.\n23. Nupi khat in Sia Go Khente’ inn ah anntang ngen a, hai 5 pia uh hi. A ngennu in a picing kei ven teh cimawk hi. Sia Go Khen in, “na lei sa nai maw? Picing lo ding na cihcih, hong kilet song hi. Ih leite bek pi(measurement) kiteh hi, Pi cinglo deihlo na cih leh picing dingte kiangah va ngen in”, cihsan hi.\n24. Vanman kiam thei loin khang hi den keei cih a muh teh Sia Go Khen in,”van man pawh, teek hak ngel in teh, a khanglam hi den lawmlawm”, ci hiat lel hi.\n25. Mi khat in Sia Go Khen kiangah, “Hau mahmah in, annkhing kham leng na ut hia?” a cih leh, Sia Go Khen in, “Ut mahmah keng, ken annkhing duh keng, anna bek duh ing, hau a annkhing kham sangin, zawng a annsa kham ut zaw’ng”, cih san ziau hi.\n26. Sia Go Khen thongkia in a suahtak cianga a pau masak penpen in “Ka thongkiat hoih mahmah hi, hong khiate lungkim mahmah ding ahih teh”, ci ziau in thuaksiamna tawh pau hi.\n27. Mopina pawi khat ah Sia Go Khen in hun zanga, “Nidanga mo kideih penpen Ni nungzui hi, tu hun in bel nungak ten, ni taang sa lua ta in, ni nungzui ut nawn lo in Kha nungzui bek ut ta uh hi”, ci-in mipi nuisak ziahziah hi.\n28. Sia Go Khen leh galkap san thum lai-at pension lasa khat thukisel uh a, tuapa in “Hong simmawh ken, san thum pension hing, lai-at tentan ka kah lai un, a khat na ngah ing” ci hi. Sia Go Khen in “Nang a khatna ngah na hih teh a dangte nak hai ngei in teh maw?”, cihsan ziau hi.\n29. Motor lambawl Lambo khat kiangah Sia Go Khen in, “Bo pa aw na lambawl uh alkatara(tar) tawm salua veng aw, annkamtui buak banga na taipih liang uh, tawm tamsak lai le uh teh hoih in teh” a va cih khak mawh leh Lambopa in “Sia na Pastor sinna vuah alkatara(tar) bangzah ding ci ahia?” na cih mawk manin Sia Go Khen pau thei nawn loin nui mawk hi.\n30. Kumcin siwe khat ah Sia Go Khen in lawmte khat sam in, “Pai aw, niangtuisai-ah niangtui hawp ni, niangtui a taihte hong suaksuak nuam ing”, ci hi. A lawmpa in niangtui kitaih ding sain zui a, ann nek khit uh teh sia Go Khen in, “Niangtui a taihte kong suaksak ding kong ci ve leh”, ci-in a lawmpa kitaihsak hi.\n31. Mualpi Siwe ah Sial tampi kigo cih amuh teh Sia Go Khen in a hunzatna ah Mualpi kong tun teh Liasiangtho mun khat pawk ing. “Sialsa bei mateng note tawh ka omkhawm tawntung ding hi”, ciziau se hi.\n32. Nau ngekno khat sihna-ah sia Go Khen in hunzanga, “Ute naute mihing leh ganhing i kilamdanna i sihna mah zong hi. Ganhingte a sih ciangin kihuai kikah cih omloin Vokpi leh Zawhngeu bangin atano site ne kik mawk hi.” Mihingte kine samlo a, i kivui a kikah theih pen ganhing hileng i tano vui se loin kituh kawm a i nek lingling ding himawk hi, a cih leh mipi nak nuih ahmah uh a, tawpna thungen ding pa heh pian ahih manin ‘Topa tu mahmah in, dawi mangpa kammal za ung’, ci hi. Sia Go Khen in, “Pasian kiangah kinai khiat ngel hang ei”, ci ziau se hi.\n33. Mikhat in Sia Go Khen kiangah, “Zanggam na tun zawh uh teh Khamtunggam hong kah zo nawn het kei mawk uh ciai, nuamsa ngei hi nuteh”,a cih leh Sia Go Khen in, “Suangtum tuk bel suktukin totuk kik zo kei mah ve aw”, ci ziau se hi.\n34. Mi khat in Sia Go Khen zanggam a nuam mahmah hia, a cih leh Sia Go Khen in, “ Ni sa mahmah mawk in. Thopuan sung na ngawn ah i lawmnute tawh kisukha leng kimudah zo phial i hih teh nuam cih om thei sam ding ahia”, ci hi.\n35. Mi khatin Sia Go Khen, “No tuni ZCLS zum hong maw, nidangin lah na hong ngei het kei vua”, a cih leh Sia Go Khen in, “Nang tuni hong vak thei bilbel maw, nisim zum ka hon un hang lah hong mu ngeilo ung aa”, cikik ziau hi.\n36. Sia Go Khen in, ZCLS ah a sep lai-in laibu kikhawng lua lo, kilei nuam lua lo cih a muh teh, “Lai gelh a, a bu a bawlna in bei hun nei ngeilo”, Laisiangtho in a cih man’ mahmah mawk ei, a tawi in zuak kul phial mawk” ci hiat-hiat hi.\n37. Tangvalno khat in, Sia Go Khen kiangah, Pastorpipa a pyaka en maw, a cih leh Sia Go Khen in, “No a zang nailoten zong en hi ve uh cin, ko a zang dingten en mah lo ding maw, Pastorte’ etloh dinga kibawl hi tuan lo pi”, cihsan ziau hi.\n38. Mopawi khat ah Sia Go Khen ciamnui dingin kisam a, puanten hual kuah in, nansetko khat tawh diang thiangthiang in siamna a tuamtuam lak hi. Khual ul ziat leh vei ah kaikeei ahih manin, “Ordination ngahsa Pastor lote peuhmah i sep zawh ding hi kei ei,” cih in mipite nuisak hi.\n39. Sia Go Khen lai uuk mahmah ahih manin Sia dang khat in khamangthang vei kei teh a cih leh Sia Go Khen in, “Sia dangten khamangthang vei, Go Khen in typewriter (laikhetna) vei”, cihsan ziau hi.\n40. Mi khat in Sia Go Khen kiangah, “Sia aw, mo na letthat(gawm) lam mu ngei mel keng, letthat(kitengsak) ngei mahmah lo na hiam?”, a cih leh Sia Go Khen in, “Tulai nungak tangvalten Pastorte’ letthat ding ut se lopi, amau leh amau kithatthat lel uh hilo maw”, cihsan ziau hi.\n41. Mi khat in Sia Go Khen kiangah, “Sia aw, Topa Jesu in ataklama pa’ kiangah, tuni-in Paradise ah i omkhawm ding hi. A cih pen, koilammun ai tam?”, a cih leh Sia Go Khen in, “Topa Jesu in tua a cih pen Paradise hi, cih ding lah hithei samlo ahih manin Jesu tawh om khawmkhawmna mun pen Paradise hi, cih himai lo diam”, a cih leh a dongpa in um mahmah keng! sang thei keng! ci hi. Sia Go Khen in, “ thei nuamin hong dong cin a, kong gen lah um tuan lo na hih teh na theihnop taktak leh nang zong ataklam a pa mah bangin sisuk leteh thei pah lello ding na hiam?”, cihsan ziau hi.\n42. Sia Go Khen in nupa cih mawk pen pumkhat, sakhat i cihcih hangin lupna tung na ngawn ah kilem kei leng Kawl nambat ... bang in kilum hi in, kilem vanglak leng lah Kawl nambat ... a bang in zen ve hang aw’ ci hi.\n43. Mi khat in Sia Go Khen kiangah vaimin na duh hiam, a cih leh Sia Go Khen in, “Vaimim ka duh taak in laisin kei ning, pilna zong kei ning, zanggam ah teeng kei ning”, ci-in dawng ziau hi.\n44. Pasian’ nasem damlo a poi pawlkhat pen tulai thusuak nei pawl khat in mawhna hang hi. Pasian dantat thuak hi, cih bangin gen gawp thei uh hi. Sia Go Khen kiangah a kidot ciangin Sia Go Khen in, “Mawhna hangin kinungta zo tuan dingin zong um keng, mawhna hangin cina pah, sipah ding hileng kua mah teek sih zo tuan kei mawk ni” ci ziau lel hi.\n45. Sia Go Khen in hunzangin thuumna a neih teh, “Ka mawhna hong maisak un, nong maisak kei uh leh note mawhna zong Topa’n hong maisak tuan lo ding ahih manin maisak zawh loh mawhna thuak veve ding hi uh teh, meet tuan lo ding hi uh teh”, ci masa se hi.\n46. Kumcin siwe khatah inntekten ‘hoih takin zin hong do ung, Siate zong hong limbawl ung’, ci pianin thupulakna nei hi. Sia Go Khen in, “Innteek pawlpi te hong vaakna lungdam mahmah ung, nuam mahmah ung, ahi zongin nong vaak nong tahna khempeuh uh ko zong ka khua ka tui ciat vuah pua tuan loin, inn nunglam ciat mah ah hong kholsak ciat ung, ahawm mah a ciahkik ding hi ung”, cihsan ziau hi. (Ekbuk agenna hi)\n47. Inn tawm apha Pawlpi kem Sia pa khat kiangah Sia Go Khen in, “Na biakinn mai vuah bang suang nai vua”, a cih leh Siapa in, “Ka kiangah hong pia mite ka hawlkhia ngei kei ding”, cih suang ung, ci hi. Sia Go Khen in, “Bang hawlkhial mah ding nai vua, no kiangah kuamah hong pai lohpi”, cih sanziau hi.\n48. Sia Go Khen in cina gimsim mahmah khat veh a, mai ngap mahmah khat zong ahih manin a muh phetin, “Kalai! Vantunggam tawh na kinai ngel mawk ve cia” ci masa hi. Tua cina tuni dong nungta in amah vangam tung masa zaw suak kik hi.\n49. Sia Go Khen in daipam misite leh agina lua khollote, “misi nengneng”, ci-in milian, mi thupi kilim uap piante pawl pen, “misi limci” ci se hi.\n50. Kum 83 pha puteek khat si a, Sia Go Khen in a huam thu ngen hi. “Topa aw Late sungah mihing nuntakna kum 70 bang hi in cidam mahmah le ung, kum 80 bang hing nong ci hi. Ka pu uh kum 83, cing ahih manin na cihna zah val hi. Kawlgam nalemuh gam ahih bangin nalemuh tawh kum 3 nong nuntaksak manin ka nuam uh hi.” ci hi. Mipi bel nak nuih mahmah tuak hi.\n51. Mi khat in Sia Go Khen, “nang antan thunget nei ngei mel kei ve teh aw” a va cih leh Sia Go Khen in, “kalaisai! ann i tan khak ding lau a, na a kisemsem hi. Jesu in zong ‘nisim kham khop ann hong pia in’ ci-in thu ngen dingin hong sawl hi. Ken na nakpi’n ka sep nop teh ann tampi ka nek ban ah sun-ann pua lai hi zen veng aw.” cihsan ziau hi.\n52. Mi khat in, “Sia Go Khen aw, nau- ap teh Vantung na tuno laibupi sung ah a min na khum in, i cih pen Vantungah laibupi om takpi ding hiam?” ci in a dot leh Sia Go Khen in, “Mangmuhna sung khawngah Tuno laibupi cih khawng om mah in, nau- ap teh zong ci thei zel mah hang. Ahi zongin laibu i cih pen i khuak ciapteh theiloh teng ciaptehna hi-in Pasian hilai mawk ahih teh, Pasian in zong mangngilh lo ding hi”, ci lel leteh lungmuanhuai zaw hi. Laibu zong kisia thei, mit thei, tuikawt thei lai hi”, ci-in gen beh hi.\n53. Kawlpi inn khatah misi om in, Sia Go Khen in hunzanga inntekte Sihzang kampau ahih manin Sia Go Khen in, “Sihzang kamin bo cih pen bei, om nawnlo, bei taktak cihna hi. Ahi zong in bo bo bo ci-in nih gawmleng beilo, omkik cihna hi zel hi. Tua mah bangin si cih pen si taktak mah, om nawnlo mah hi. Sisi ci le’ng zong nungta kik theilua hi”, ci-in hanthawn hi.\n54. Sia Go Khen a neulai-in a lawmte tawh aktui gu ngei uh hi. Aktui neipa in, “Ka aktui uh gu uh teh!” ci hi. Amau, “gu kei ung” ci hi. “Gu kei ung na cih teitei na ang ip sung uah om hilo maw?” a cih leh Sia Go Khen in, “Tua ahih leh no aktui bangci ciapteh?”, a cih leh a ngawhte’n ngawh ngam nawnlo lian uh hi.\n55. Sia Go Khen aneu lai-in midang ngawidawh khat va laksak ngei hi. Tua laitakin a ngawi neite tawh kituak lian se uh hi.\nNgawidawhpa -Hei!! Go Khen, bang dinga ngasa gu?\nGo Khen-A gu hi keng, a golte a en hi’ng.\nNgawidawhpa -A en na hih leh a tung pan ensuk ve, but khiat kul sese maw?\nGo Khen-A tung pan en leng a nuai lam teng kimu lo hi ven.\n56. Khatvei Sia Go Khen kawlte’ motor tungah tuangin, motor nuai lam sik gingging ahih manin kawlkam in bang gingging hiam? ci nuam in batantanle? ci hi. Kawlpa in dawng thei pak lo in, sikging hi ci nuam ahih manin tantanlitan ci-in nui tuak uh hi.\n57. Sia Go Khen in tentan(training) pia ding, hunzang ding khawng akipat ding teh kua mah a ihmut a lusuk ding deihlo ahih manin, “Thu ngetna tawh ki-ap khin hi’ng, kuamah in thu hong ngetsak nawn kei un la, mang mu zong na om kei un, sunkim lai hi.” ci tawh pan se hi.\n58. Sia Go Khen in Chairman sem leh sumpi don ding teh, “Kigap hun hisak ni” ci se hi.\n59. Kumcin siwe khat ah nungaknote in lasa in, action tawh nikbawk teengin kilawm mahmah uh a, Sia Go Khen in, “Kilawm mawk mah ei, nikbawk bang siing pian zawzen in, buh suan ding sa phial hang”, ci-in nui veva hi.\n60. Kikhopna khat ah latomno kisasa, khawl thei mahmah lo amuh teh Sia Go Khen in, “No lah la tomno cimawk uh cin, sa kikik zom kikkik na hih manun ken latomno sa hetken, vialnih vialthum zomzom mawk uh teh, ken bel taang 3 tun ding angak lah mahmah hi’ng” ci-in mipi nuisak hi.\n61. Sia Go Khen in misi inn khat ah hunzang in inn kidei bialbual ahih manin mipi kimu khin theilo hi. Sia Go Khen in, “I mel i kimuh loh hangin i aw kiza ding ihih manin lungkim ciat ni. Lai i kikhak ciangin zong mel kimulo, aw kiza lo hinapi hangin a lungdam dingte lungdam, aheh dingte heh zo veve hihang”, ci phot se a, mipi in hi sa mahmah hi.\n62. ZCLS EC kikhopna khat ah Sia Go Khen in a sep lai-in a khasum kikhangsaka amah lungdam in (......)tawh vaakin am pilpialin nui ngeingai uh hi. Sia Go Khen in, “Topa Jesu in zong khomun 5 leh ngasa tawh 2 tawh mpi 5000 a vaak, tampi val lai a, Cana mopawi ah lenggahtui bei pah cimawk ahih teh amau hun lai mah in zong a ha lam sangin a tuilam mah na kiva zaw pian uh hi.” ci-in mipi nuisak ziahziah hi.\n63. Khamtung tangval khatin Sia Go Khen kiangah, “Khamtunga dingin bang ci nungak la leng hoih ding hiam?” ci hi. Sia Go Khen in, “Khamtung a dingin a melhoih a model kul kei, zingsang thawh tungin maitaii sa a tho, lokuan hat mahmah dingin lokhung panin mangthom sate a lotteh lotaw tusuk zo peuh leh hoih lel in teh” cih san ziau hi.\n64. Sia Go Khen leh nungak ham kiho.\nGo Khen - Tu laitak vantung kah lian leteh Topa Jesu kiang ah bang na gen masa pen tam?\nNungak - Ka gen pak ding thei tuan keng.\nGo Khen- Lawmlawm! Topa nong piaksa vante zat lohin kekseu dek liangin hong puak kik ing, na ci kei ding maw.\nNungak-Tua zatloh van na cihte bang aa?\nGo Khen -Theilo hetlo maw na van zatlohte? Ngaih sunsun le teh thei\n65. Sia Go Khen leh nupi khat kiho.\nNupi -Sia na zi nausuak maw?\nGo Khen-He, zan nitakin suak ung.\nNupi-Zato maw? Inn ah maw? at maw atlo?\nGo Khen-At kei ung, suah ngeina munpan mahin suak, ka lawmna a\nhin khiat lam hat bilbel aive.\n66. Mi khatin thugen a, “Dawimangpa leh a pawlte ka hawlkhia hi. Kawlgam pua lam ah ka koih hi. Tuipi taw ka denna hi. Hong kileh kik nawnloh nangin Kha Siangtho tem tawh ka bansat hi.” a cih leh Sia Go Khen in, “Tua zah a hih thei na hih leh thatlum khin vet ve! Hong paikik nawn lo ding hiven,” cihsan ziau hi.\n67. Khatvei mopawi khatah la kisa in Tedim Labu – 229, “Ki-it tawntungna hai kidawn ding hi, tum un, tum um” cih kisa hi. Sia Go Khen in, i ki-it ta zongin hai bel dawn ngap mahmah keng ei,” ci-in mipi nui ziahziah hi.\n68. Sia Go Khen in tulai Upa pawlkhat bel zasan thak sangin kihta zaw ing. Hong ko ekek thei khawng lakah Sia ka sep sangin ka ngapngap in tawpat liangin bicycle bang a sik(ride) nuam zaw hi’ng, cihsan hi.\n69. Sia Go Khen in ZCLS ah a sep lai-in lai cih pen haksa mahmah hi. Kawllai a (...................) cih zong a khiatna mitampi kikhawm uh hi, i cih hang in adang khat in cileng mi haite kikhawm uh hi, cih himawk lo hiam? Late 23:1 cih zong, ei kam in Topa Pasian pen eimau’ tuucing i sawltak, ei a tuu nei zong suak thei mawk hi. Tua manin lai cih pen baih lo hi, ci in gen hi.\n70. Khangno pawlkhat in Tedim Labu – 218, ‘Ka lutung aksi taang a om diam?’ cih sa in nuam a sak mahmah laitak Sia Go Khen in, “Hih la phuakte in aksi a gol lam thei nailoin a neu mahmah, lukhu tunga kisuang thei ding sa uh hi ding hi ven, aksi neu pen zong leitung sanin golzaw hiven,” ci hiathiat hi.\n71. Pawlpi kikhen in nam nih a pha Pawlpi kem Siapa kiang Sia Go Khen in (............) Pastor kei mawk cin (...............) Pastor himawk ciai,” ci ziau se hi.\n72. Sia Go Khen in zanggam teen bel nuam lua in, i zi i tate nasep omloin thadah semsem mawk uhi. I tate bang huansung ekbuk pai ding motorcycle bang zang naum zen uh hi veh aw, khe a pai ding ut hetlo zen uh hi ven,” ci hi.\n73. Sia Go Khen leh Sia dang khat kiho: 1995\nGo Khen -ZBCM ah nong lut mengmeng kei uh leh nidangte “Mawhneite Jesu’n ngai hi” cih tawh nong lut hun uh om ding hi. Tun bel, “Jesu galkapte galsim ding kuan un” cih tawh a kipaikhia lenlen hi mawk hi.\nSia khat -Gi kei leng bel galsim ding om den mah ding ai ve. U Dai Liante’ inn\nhimawkin a sawt loin nong dai lian mai uh hiam, ci veng ee.\nGo Khen-Dai Lian bek hisam kei Pau zong hi laisam hong paupau sam nung ee\nSia Khat -Paupau lel bel na kam om kei leh va-ak in cih khat paunak nei hilo i\nhia? nui veva kawmin khawl tuak uh hi.\n74. Sia Go Khen leh mipi kiho.\nGo Khen-Ka mel hoih nong sa uh hiam?\nMipi-Hoih sa lo.\nGo Khen -Hoih nong sak kei uh leh Pasian a simmawh, Pasian in ama’ melsuun\na kei hong bawl hi.\nMipi -Hoihsa kik leuleu.\nGo Suan- Ka hoihna hangin na mawhna uh hong maisak ing.\n75. Sia Go Khen in, “tulai nungak melhoih i cihte bel mindangte’n zong hoih na sa tek mawkin(............) hi pahpah mawk ve aw,” ci hi. (mipi’ vanzat suakthei mawk cihna)\n76. Kawlpi Tuiphum Pawlpi a Secretary sem Bo Vungh Khai pen Sia Go Khen teh hawh a, kahlei a kahtoh laitakin Sia Go Khen in Sihzang kam tawh to to to a cih leh Bopa in ko zong ka zat ngei mengmeng loh uh a khelkhel zang thei se na hiam,” ci-in nuikawmin kiho uh hi.\n77. Sia Go Khen pen TV et uuk mahmah a, mi’ innah a etteh innteekten khak(sumit) zel uh hi. Kineisak si ci-in a hehsuakin khat lei a, innsungah mi dim den ahih manin nawngkaisa in aman zong sumit(khak) zel hi. Nidanga TV neite kineisak ka cih ahi ding mah hi ei,” cikik hi.\n78. Sia Go Khen World cup et uuk mahmah in zanhak liang hi. Upa khatin a zingteh kilakkik lel hilo maw, zanhah liang sangin a zingteh enkik lel ve... a cih leh Sia Go Khen in, “A zo alel kitheih ma bek muhnop, a kitheih khit teh a en dingin ka nakphen in nong kai zongin ut keng,” ci hi.\n79. Sia Go Khen a neulai-in thadah mahmah danin om a, a Uten hizah a na thadah lawmlawm a cih leh kivaak zolo ding ka hih teh sang nong kahsaksak ding uh ahi ve, ci-in nui veve in dawng kik hi.\n80. Khatvei mihon khat sabeng dingin kuan a, i mat bangbang hawm ding ci-in kiciam uh hi. Tampi mah mahin hawm ciat uh hi. Khatpa in a tuamin pawlkhat na selsim ahih manin alawmte lungkim loin i hawm ding hi, ci ci ta leh piakhia nuam tuan lo hi. A tawpna ah Sia Go Khen thukhen sak dingin pai uh a, Sia Go Khen in thukhen sak hi.\nGo Khen -Na kiciam nasa bangun na sa matte uh hawm naivua hawmlo\nSabengte-Hawm khin ung, lawmpa in pawlkhat na gusim mawk hi.\nGo Khen -Na kiciamna vuah a gusim a om leh tua a guksimte zong hawm ding ci nai vua, ci kha lo?\nSabengte-Guk cih limlim bel gen kei ung.\nGo Khen -Tua ahih leh a gupa in hong hop nop leh hong hawmin, hong hop\nleh hong hawmin, hong hop nop keileh ama’ thuthu hi. Nget theih\n81. Sia Go Khente teenna pen luigei ahih manin suang kiciang hi. Suang kilak ding phal loin kumsim a cian behbeh hi. Nupi khat in Suangsi sek nangin gusim den mawk hi. Lakhia ken cita leh laden hi.\nGo Khen-Nihvei thumvei kong gensa la teitei kei ve, lau ding hong sa maw,\na zumin zong zum mahmah lo maw?\nNupinu - Pastorpipi tua bangin pau se kei aw...\nGo Khen-Pastorpipi ci se ke’n, Laisiangtho deihna bang hileh guta suang mah\ntawh kong denlup ding hi teh...\n82. Khuapih sabengte in sa manin Sia Go Khente sa tan hi. A nu pau manlang leh a khial thei khat hi-in tua satan a ngahte uh ui khat in ne a,\nA nu-Go Khen Thang na pam a uisa ne!\nGo Khen-Nu, a sial hilo maw, a min hilopi.\nA nu-Min leh min ta keh ne..(na pam a sa ui in ne a ci nuam hi.)\n83. Mi khat in Sia Go Khen hun na zat simin ciamnuih bekbek na gen a, mi na nuihsaksak a bangci mawk na hia? a cih leh Sia Go Khen in “Thu manpha, thuthuk i gen hangin lah kuamah in thei zolo a, ciamnuihna tawh thuah leng amau zaknop sa zaw uh hilo maw,” cihsan ziau hi.\n84. Mi khat in Sia Go Khen kiangah “Na laibu bawlte a malkhial tampi om, puahpha mawk ve, a cih leh Sia Go Khen in, khial hi ci a, a khialna na muh na theih nak leh a khial nawn lo hi pah hi. A khialh lam kuamah in mulo, theilo hileh a khial suak hi ding hi,” cihsan ziau hi.\n85. Sia Go Khen in Pastorte khasum tam hetlo cih a muh ciangin “Pawlpi miten siate hong it mahmah in, sikhang natna ngah zawh na ding, zunkhum natna ngah zawh nading in khasum hong piangam lo hi, i khasum tawh natna kingah zolo ding hi,” cihsan ziau hi.\n86. Sia Go Khen in ann nek teh meh tui pian hi, cih amuh teh, “Tuiphum Pawlpi hihang ei, i sikkeute mehtui sungah phum ziahziah, baptize ziahziah ni” ci ziau se hi.\n87. Sia Go Khen in, “Pastor innkuan tengin anteh meh khawng aloo meh khawng sameh bang a muhtheihna mitlimlangh nei-in annek kuan teh bulh tek leng hoih ding hi veh aw, ” ci hi.\n88. Khatvei Sia Go Khen in hunzangin sawtlua ahih manin a mailam a tu numei khatin, “Sia ko na koici om ding” ci hi. Siapa in tutnop leh tu, lupnop leh lum, cihsan ziau hi.\n89. Palwpi khatin Sia Go Khen ciamnui dingin sam a, nitak pan kipan ciamnui in zingsang nai 2 pawlteh a ngaite lususu uh hi. Siapa in a ngaih na ngawn taak kei uh cin, ciah mawk vou,” cihsan ziau hi.\n90. Pawlpi kilemlo lemtuah dingin Sia Go Khen pai a, tutung thugen ding hilo, (.............) sun dinga hongpai hing, ci hi.\n91. Mi khatin Sia Go Khen lampi na paikawm a na nuih veva den bang himawk hiam? ci hi. Siapa in Leitung nuntak thu tampi ka lungngaih teh ka nuihza den mai hi veh aw,” ci hi.\n92. Sia Go Khen Ordination akipiak dingin kipa pak loin kum khat enlai ni, a kicih zel teh Sia Go Khen heh lua in, “tua banga hong enen nuamte thupbunuai gawp ding ka cih phial hi-in, ka ngaihsut kik leh Eh, zenzen! tua Ordination nitak meh zingmeh a nektheih zattheih lah hilo ban a mang ding ka hiam? ka cih theih teh ka lung hong nuam” ci hi.\n93. Sia Go Khen in “nitak khuamial cianga lamdung khawnga nungak nui ziahziah i cihte bel a pa ding na om uh leh ko a nu ding ngap lua ung, ci a kikoko uh hi in; khiatna nei a nuilualuate hi,” ci hi.\n94. Sia Go Khen in, “Khasum sangten lah khacing haksa, innsapten lah khacing baihsa ahih teh khasum sangta dingin nipi khat khakhat hi henla, innsap ta dingin khanih khakhat hileh hoih ding hi ven” ci hi.\n95. Mi khatin Sia Go Khen kiangah, “Pastor ci-in mihaute inn bekah hawh nuam uh teh, ko a zawng daipamte kiang ah hong hawh nuam uh teh”, a cih leh Sia Go Khen in, “Mihauten a hauhna uh Pasian hong piak hi ci in lungdam ko ding in hong sam zel in, no zawn mahmah leh Pasian uploh, gitloh tawh kithuah lai zen mawk na hih uh teh, kong hawh ding uh haksa mahmah hi. Ganhing in zong a ngaite mah ngai bek hi,” ci hi.\n96. Sia Go Khen thong akiat laitak thongah ah mi khat hawh a, niangtui leh moh a nekhawm uhi. A ciah ding ciangin inn ate vaikhak ding a om hiam? a cih leh, “Thongsung ahih hangin i Presidentpa tawh lum khawm ung, Pastor leh President thongkia khawm ding zong haksa, tawl khat hong om lai nung, bangmah na lunghimawh kei uh hen,” na ci in vaikhak hi.\n97. Sia Go Khen hong nutsiat in mikhat in Siapa hong thokik vat leh bang a ci tam? ci hi. Midang khat mah in, “Hong thokik himawk leh, Pasian in khamangthang man dingin hong sawl napi, ngamangthang ka mat zawk leh nga in kei hong leh mat mawkin a si kihi ziau lel ei, ci-in teh” ci hi.\n98. Mi khatin, “Sia Go Khen hankuang sungah a koici om tam?” ci hi. A dawngpa in, “nui veva in teh” cih san hi.\n99. Khris leh Khrih a kituhtuh a kiselsel laitak a Sia Go Khen si ahih manin,a hankhuk tungah, “Kei a ka nuntakna in Khris hi. – Fil. 1:21 ” cih ki-at hi. Pawl khatin hankuang sung ah lungkim mahmah i nui veva ding hi,” ci hi.\n100. Sia Go Khen hong nutsiat laitak mikhat in Sia Go Khen in hih a kapkapte mu leh bang a ci tam? ci hi. Khatpa in, “Na kah uh kituak sak un, a un a eu omsak kei un, a tawp hak a tawp baih zong om se kei un,” ci-in nui veve kawmin gen in teh, ci hi.\nRev. Go Khen Thang ciamnuih leh pilkam - Part II\nDip.Th ciang bek hi napi Pasian thuthuk thei mahmah ahih man in, Sia Thang Khan Pau in, ‘Sia Go Khen pen a theih dinga kilawm zah val a thei pawl hi’, ci hi. Mikang te mahmah mai ah zong ciamnuih English in a gen ngam a Thugenna leh training a piak ding ciang in a outline pen English tawh gelh se hi. Lai Siangtho siapi te toh zong Theology kikum ngam mihing khat ahi. Evan. Lang Do Khup in, ‘Rev. Go Khen te pawl in ka neu lai-in limlahna, laphuahna, lasakna tawh limtakin hong pattah uh ahih man in “Ngaih anglai ah, Ngaih anglai mah, Ngaih anglai VDO te hong piangkhia hi,’ a ci hi.\nDotna a dawn bangzah hiam sim ni.\n1.Dotna: Tuiphum pawlpi in biakpiakbna ah khuangtum ding i phal mah ahi hiam? Ko khua ah mi pawlkhat in Late 150 bulphuh in khuangpi, khuangno tum uhi.\nDawnna: I ngeina-ah khuangtum ding i phalloh mah ahi zaw hi. Ahi zongin i thu-up nambat 5na-ah “A phualphual a om pawlpite amau ki-uk tawm thei uh hi”, cih om zel hi. Tua ahihmanin khuang a zang pawlpi khat pen va kham (va uk) cih hi thei lo hi. Ahi zongin tua khua pawlpi ah zong kithukimna a omlo veve ahihleh khuang zatna pen khawl zaw le hang a hoih ding hi.\nLate 150 bulphuhin khuangpi, khuangno i tum ding hi, cih tawh kisai Late Lai Siangtho pen kikhop biakpiakna tawh kisai laigelh nam ahi kei a Topa phatna tawh kisai, la tawh phatna nam ahi hi. Hi bang i cih ciangin late a phuak David mahmah nangawnin tumtheih kuang tawh biakinah Pasian phat cih omlo hi. Judah mite tangthu mahmah ah zong tumtheihte tawh biakin (temple) sungah kikhopna nei cih i mu ngei kei hi. Tua ahih manin ei Tuiphuam pawlpite in biak kikhopna sungah khuang i tum kei hi.\nKim khatin latah (beat) hong mansak hi, a ci thei uh hi. Latah(vuak) man na dingin Solfa i siam ding kisam hi zaw a, khuang pen i tum ciang bek a ging ahi hi. Khuangin mihing hong makaih hi loin, mihing in khuang a makaih (uk) i hizaw hi. Tua hi a, lasak a nop nangin lamakai hoih zong i kisam hi. Khuang a kisam i hi tuan kei hi.\n2. Dotna: Kha Siangtho ngah cih bang ci dan hiam?\nDawnna: Kha Siangtho thu tawh kisai laibu a kilawm zah khat ka simna sungah ka phawk thu khat in, Jesu Gumpa in sangin Topa in i neih khit teh bang ngah beh kisam ding hiam? Jesu nei-in Kha Siangtho nei kei cih bang om thei ding hiam cih hong musak hi. Jesu i up theihlohna, i san theihlohna hong hilh in i mawhna hong laksak pen Kha Siangtho ahi hi. Kha Siangtho huhna tawh Gupna a kisang thei ahih manin, Jesu kua hi a, Kha Siangtho kua hi tuan hiam? Khat i neih leh a nih mah a nei ki hi lel lo ding hiam, cih ka phawk khat om hi. John 16: 15-16 sim beh lai in. Neih ding hi loin hong neih ding a hihtuak zaw hi.\n3. Dotna: Zunekna pen khialhna hi ding hiam? i nek hangin kuama heh na ding leh a hoih lo sem kei peuh le hang bang mawhna om ding hiam?\nDawnna: Kristiante pen eima pumpi a dingin a nungta i hi nawn kei hi. Midangte noptuam na ding, lungdam na ding a nungta ding i hi hi. Eite pen mite etteh ding i hi hi. Nang zunekna hangin nangma tungah siatna a tun le a tunloh a thupi hi loin, hong etteh midangte a dingin a siat leh a siat loh a thupi ahi hi. Keima muhna ah Cinema, Video et pen siatna omlo hi. Ahi zongin kimkhat ta dingin a lipkhaphuai na suak thei hi. Mikhempeuh in nang bangin zu ne leh nang mah bangin hoih kim lo ding hi. Tua man in Paul in “midangte in a puklawh theih annekna, zunekna leh na khat peuhpeuh i kikep ding aman pen hi,” na ci hi (Rom 14:21).\n4. Dotna: Tuiphu pawlpi in Lai Siangtho ahi bangin na zui kei uh hong kicihcih bang himawk hiam? I zuih loh zuih khit ding hilo hiam?\nDawnna: I zuih loh tampi om mah ding hi. Bangteng hiam cih leh gen khin zo kei sam na ve hangin, tawm khat en leng:\nSawmah khat hong pia un ci napi i piazo tuan kei hi.\nKhamtheih zu na tang un ci napi i tangzo tuan kei hi.\nNa galte na it un, hong ci napi i lawmte nangawn i it zo kei hi.\nNang tung kibawl ding na deih bang mi’ tung na bawl in ci napi i bawl zo kei hi. Hihte pawl pen i zuihloh pawl hi.\nPawl dangten zong a zui khin khol tam maw? Lai Siangtho pen ahi banga kizang mah hi napi kizui zolo hi bek hi. A lamdang thu hilo hi.\nLai Siangtho a hi bang a sang cih sangin ahi bangin ka zui thei cih thupi zaw hi. Sanna hangin bangmah phatuam lo a, zuih loh manin siatna om hi zaw hi.\n5. Dotna: Moses leh Isreal mite in santuipi kanlo hi cih pen hong sau gen dih ve.\nDawnna: I cihnopna ah Moses ten tuipi a kan kei cihna hi peuhmah lo hi. Tuipi khat bel kantan mah ding uhi. Ahi zongin tua lui (tuipi) in tulai san tuipi cih ahi thei kei ding cihna ahi hi. Tua ahih manin gamlim (map) tawh limtakin na enpha in. Gamlim zong nam tuamtuamin kisuai a, TEV hiLhna zui in en leteh kician mahmah hi.\nA masa in a laimal bul (Hebru) ah san tuipi ci a, a kammal zat i khiatna lianpen pumpeng tuipi (reed sea) cihna hi zaw hi. Tua ahih manin laimal kikhial ahi thei ding cihna ahi hi. [Reed gelh ding pen Red gelh kha hi in ten ci in at uh hi].\nBaal zefon panin a zingteh San tuipi tun man ding hilo a, tung phial le uh zong a nungsang a paina uh pen San tuipi gal taktak hi nawnlo, a niamsuk pen in Sinai mual ciang hi bek hi.\nLST nial cih bang hilo hi. San tuipi a kan kei uh zong in Pasian panpihna tawh tui lianpi khat pen a kan teitei ding uh hi, cih ahi veve hi.\n6. Dotna: Kha Siangtho na neih takpi leh Kha Siangtho letsong kamtuampau, cina damsakna, na lamdang piansakna na neih pah kul hi. Hihte neilo pen Kha Siangtho neilo hi, a cih uh bang dan aa?\nDawnna: Kamtuam, cina damsakna, na lamdang bawltheihna i ngah manin Kha Siangtho kinei hi hetlo hi. Hihte pen Pasian theilo Muslim, Hindu ten zong kamtuampau a ngah uh hi. Kha Siangtho piak i neih manin Kha Siangtho ngah i hi, ci-in i kisit nop leh Mark 16:18 enleng, Zu, sa, za cihte dawn/ne in gul gunei na kituksak lai in, tua hileh a letsong thupi zaw maw a Kha Siangtho koi thupi zaw cih na tel ding hi. Kha Siangtho piak ahih nak leh nget leh kisin kullo in hong piak leh a ngah leh a sang i hi hi.\n7. Dotna: Sia aw, nang upna ah Jesu a hong paikik nawn hetlo dingin a um mah na hi hiam?\nDawnna: Jesu hong paikik lo ding ci-in zong genna ka nei ngei kei hi. Lai Siangtho sungah hong paikik ding ci ahih manin hong paikik ding mahin ka hilh a, zong ka um hi. Ahi zongin i sanggam kimkhat gen hunkhenna (Dispensationalist) bangin Jesu hong paikik ma kum 7 hunin laksimna (rapture) cih sese pen Lai Siangtho sungah zong ka muh loh banah zong ka um kei hi. Jesu bel hong paikik mah ding hi.\n8. Dotna: Tuiphum pawlpi sungah tuiphumsa khat leh phumloh khat a kilamdanna bang hiam? Pawl huam leh pawlkip (full member) bang kilam dang hiam?\nDawnna: Tuiphumna a ngah khat pen pawlkip hi-in thu taktakin kiciamteh hi. Pawlpi sung vaihawmna khat peuhpeuh ah zong thu neithei (right voice) ahi hi. Ahi zongin tuiphum nailoh khat pen pawlpi sungah thunei thei hilo hi. Pulpit tungah hunzatna leh thungetna zong nei thei lo hi. Biakinnah kahin lapawl peuh asak ding loh buang bangmah thu nei thei lo hi. Khialhna a neih leh zong khalna kipia theilo hi. Tuiphumsate pen mi taktak in kisim hi a, phum nailoh pen mimal tamsakna hilel uh hi. Thuiphumsate in kipawlna khempeuhah thu nei thei hi.\n9. Dotna: Sia aw, Pawlpi in lamna pen a sanglo i hiam? Lamna na bangci muh hiam?\nDawnna: Kei muhna hong dong na hih manin ka muhna leh ka sanzia bek tawh kong dawng ding hi. Thuciamlui sungah Pasian’ tungah lungdamna leh Pasian zahtakna in lamna na om kha ngeilo hi. Tua bangin a zat ngeiloh uh manin Pasian in zong a khamna om ngeilo pah hi. Ki zanglo ahih manin a kham ding omlo cihna hi. Ahi zongin Pasian thu a hi kha hetlo, bawng milim, milim biakna (Pai 32:19) tawh lamna, galte sihna hangin lungdamna (Pai 15:20) suahpawi bawlna ah lamna (Matt 14:6-8) cih bang na om hi. Pasian thu tawh kisai hetlo lamna ahih manin Pasian zahtakna tawh lamna na kizang hileh Pasian in a kham ding hiam? Tang a kipan a kizang ngeilo, bawltawm leng a hoih diam, cih pen ngaihsun siam ciat leng hoih kim pen dingin ka um hi. Kei ka hih leh a lam nuam ka hi kei hi. Ka up hang hi loin, ka lam noplohna hangin a utlo bek ka hi hi. Lamna piang thei hi, a thupi penpen in ‘Lungdamna’ hi.\n10. Dotna: Siate in sawm-ah-khat piakna thu gen luat pen zumhuaisa ing.\nDawnna: Pasian neihsa a gu leh a buluhte zumhuai hi zaw lo hiam? Na guktakna uh hong gente a zumhuai hi zaw ding hiam? Gutapa sangin gutate a genpa koi zumhuai zaw ding hiam? Guktat loh ding ahilh ding Siate mah hilo ding hiam?\n11. Dotna: Jesu ziatlam a kikhaipa in tuiphum man loin vangtunggam ngah ahih leh ei zong i ki tuiphum loh hangin bang phamawh hiam?\nDawnna: Singlamteh tunga kikhaipa in sihna thuak lian ta dingin khuamtungah kikhai ahi hi. Nang tu laitak in khuam tungah na kikhai hiam? Sihna thuak lian dingin mansa in na om hiam? Jesu na um hiam? Jesu ziatlam a kikhaipa bang lian na hihleh tui na kiphum kei in. Jesu’n hong sangzo ding hi. A suakta mi leh hunawng nei na hih leh Jesu’n hong sangzo thei hi. Na kibat uh leh pha hi. Na hun en in. Na upna ki-en in. Na suahtakna en in.\n12. Dotna: Sia aw, ‘kitelcianna’ neih ding mah a hiam? Lai Siangtho in kitelcian un, hong ci hiam?\nDawnna: Kitelcianna om cih hi loin, telcian ding thu kisam om cihna hizaw thei hi. Jesu in nang hong gupna thu telcian in cihna hi-in, kitelcian lecin hong gum ding hi cihna hilo hi. Kitelcian manin hong gum hi loin, hong gupna i telcian (theician) ding cihna hizaw hi. Lai Siangtho buppi’ hong hilhnop pen tua gupna kitelcian ding bekbek ahi hi.\n13. Dotna: I pianthak khit ciangin ze-etna hong kipanpah in i pianthak ma in dawimangpa in hong ze-et tham sa lo hi, kici hi. Gupna zong kitan theilo kici hi a, a kitan lo ding ahihleh satan zong thasum liangin bang ze-et kul se hiam?\nDawnna: Dawimangpa in Jesu a ze-et laitakin ka khemzo ding hi cih upna tawh a ze-et hi ding in na um hiam? A khem zawhloh ding bang hangin kipan veve hiam? Satan nasep pen supna leh lelhna vive hi ding hi cihna zong hi thei hi. Ze-etna cih kammal pen Greek lai i et ciangin puk na ding khialh na ding a thaang siahna cih bang hi loin, picin-na ding a kisinsakna cihna ahi hi. I pianthak khit ciangin Pasian in i picin zawk theih semsem nangin hong pantah semsem cihna pen ze-etna (greek-metanoia) a ki ci hi.\n14. Dotna : Sia aw, ko gam a siate pianglui lua mahmah in sia piangthak deih lua ung?\nDawnna: A pianthak uh sauvei lua khin a, lui ta hizaw kha ding uh hi. A thakte etlawm mahmah hi. A luite pen a lui theih manin a to mahmah ahihna hong lak ahi hi. A luite sauvei a kizang thei hi in a thakte zong a lui kik ding mah ahi hi. I siatman sungmah a kimang ding vive ihi hi. A thak bekbek i deih leh itan omlo paalaam i suak ding hi.\n15. Dotna: Bang hangin Pasian in amah langdo dingin satan bawl se hiam? Phiat lello hiam?\nDawnna: Thuciamlui ah satan in Pasian thei a nialna a langpanna cih om ngeilo hi. Pasian sawlnate amanloh zong om tuan lo hi. Job tunga satan nasep khempeuh Pasian phalna bang bekin a bawl ahi hi. Pasian phalna val a a sep khat zong omlo hi. Thuciamthak sungah Jesu thu dawimangpa nangawn in amanna na om veve hi. Tua manin dawimangpa pen picin na dinga Pasian vanzat khat banga man ding hi zaw hi, cih i san ding ahi hi. Ei thuaklah ding ze-etna hong thuaksak lo hi ( I Kor 10:13). Ei ngaihsut zah in Pasian leh Satan kilangneih (do) lua khollo zaw hi. I ci leh sa deihna leh Pasian deihna kilangdo zaw hileh kilawm kasa hi. Bang hangin a thu mang nuam lote hong that pahpah lo hiam, ka ci zaw hi.\n16. Dotna: Bang hangin Tuiphum sungpan mimuan mahmah kim khat pen pawlpi dang ah tai thei zel hiam? Ei a ginalo lua i hiam?\nDawnna: Pawlpi sung ah maingal ngap nawnlohna a neih manun a tai zong om kha ding hi. Pawlpi muan ahih loh manin zong a tai om kha thei ding hi. Khasiatna hangin zong hong taisan om kha thei ding hi. Ei ginat leh ginatloh bel a cilin a theihsa uh ahi hi.\n17. Dotna: Khamlukhu tampi i ngah theih nangin bang teng sem leng hoih ding hiam?\nDawnna: Khamlukhu na ngah sawm sangin kham innpi ah om ding ut zaw lo na hiam? Lukhu khat cing' ding a tam kham leh suangmanpha na neih sangin inn khat cinga om ding uthuai sa zaw lo na hiam? Kham innpi sunga teeng mite in khamlukhu khuktaak sa lo ding uh hi. Singinn sungah om in sing lukhu kikhulo hi. Leiseek innsungah om in leiseek lukhu kikhulo hi. Na lukhu ding sangin na inn ding lunghimawh zaw in. Upna tawh kham kongpite tawnin kham khuapi na lut thei hi. Lukhu maw na deih, inn?\n18. Khatvei Full Gospel hon khat leh Tuiphum pastor khat kituntuah kha-in thu kinial uh hi.\nFull Gospel: Sia aw ko bangin piangthak in la Full Gospel in hong vak thei le cin hoih inteh, ci hi.\nPastor: No kumpi nasep tawh a thuahte zong full kici na hih uh leh kei over full hilo ding ka hia? cih san.\nFull Gospel: Sia aw nang bang pi pi in Pasian thu zangkhai ngaihsut ken!\nPastor: Na kumpi sum sazian sitna leh na nasepna uah Pasian min na zangkhai ngaihsut kei zaw mah vua! Full Gospel maw, fool gospel cih zong khen haksa sa ta ing ei! ki cihsan uh hi.\n19. Dotna: Sia aw, piangthak mah hoih hilo hiam? hong piangthak le uteh i pawlpi mahmah hong khangto dingin mu ing.\nDawnna: Pianthak pen hoih mah hi. Zong etlawm hi. Luisuak man loin kisia pahpah a, to hetlo uh hi. Ken a hoih sangin a to mahmah, sau veipi a kimangte hoihsa zaw ing!\n20. Dotna: Sia aw, antanna (anngawl) thunget pen vanglian a thupi mahmah ahih manin i gamah hih antan thunget hahzat le hang hoih lo ding a hiam? Tuiphum pawlpi leh Catholicte’n thupi saklo hi hang.\nDawnna: Ken nna ka nawh sep, ka kin ciangin thobaih-in an ka huan a, ka kipan baih hi. Nasep haksa, khual gamla ah zin na ding ahihleh meh lim mahmah ka bawl zaw hi. Gilkial a lungsim thahat sangin, gilvah a lungsim zah a nasep theih hoih sa ing. A kin huai nasep sem a anngawl hithiat cih mu ngeilo zaw hi veng aw.\nAnkam lim mahmah leh bangmah awlmawh luat nei loin, antangin thungetna neih sawm pen a khiatna a tam phalo ahi hi. I thunget ding a thupi luatna leh i lainat i vei mahmah luatna tawh an ne zo loin, thu i nget ding ahi hi. Gilvah leh gilkial a thupi ahi kei a, a lainatna leh veina (passion) Topa deih ahi zaw hi. (Matt 9:14-15 limtak sim in). Antang in thungen ding hi loin, thungenin annek ding mangngilh zawh ding thupi zaw hi.\n21. Dotna: Sia aw, ki-ap tawntung ding mah ahi hiam? Ki-ap zia ding hong gen in. Nisim a ki-ap den ding a thupi hiam?\nDawnna: Khatvei i vekpi (total) a i ki-ap theih kei leh a vekpi a suah dongin ki-ap kul ding hi. Khatvei piangthak a i pianthak khit zawh kei leh tam veipi piangthak thak leh a tawpna-ah hong piangthak pawng thei hi. I vekpi a kipiak khita piaklai ding i neih lailai leh a kipai khin lo i hi hi.\n22. Dotna: Sia aw, Lai Siangtho sungah a tamzaw lungkimna tawh na kalsuan un, cihna om ahi hiam? a tamzaw lungkimna thupi mah ding hiam?\nDawnna: Mipil sangin mihai a kitam zawkna phawkhuai hi. Pawlpi ah theih ding thu nam nih om a; (1) Pawlpi sung thu vaihawm leh (2) Biakna ngeina na om hi. Pawlpi sung thu vaihawmna (Lai Siangtho thu ahi lo, khualzinna, huh piakna...) cihte ah tamzaw lungkimna kizang thei bekin Biakpiakna ah a tamzaw thukimna cih pen them zong zat ding hilo hi. Lai Siangtho in zong hilhna hong nei vetlo hi.\n23. Dotna: Sia aw, nang pen thu leh la ngaihsun den tawh kibang teh. Khuak bek tawh a nungta hiteh. Pilna a suang hi cin, lauhuai lai teh.\nDawnna: A hoih taktakte pen i leh-et hangin hoih veve a, i mai-et ciangin zong hoih veve hi. Khuak ahihleh singkung lopa lo buang nuntakna a nei khempeuh in a zat ciat ahi hi. Tua ahih manin khuak leh pilna a zangte a lauhuai leh khuak leh pilna a zanglote lauhuai zaw kan ding hi. Lai Siangtho in na pilna khempeuh tawh... Pasian it in. Pilna tawh inn kilam a... cihte na gen hi. I pil zo kei a hi ven, pilna bel suan ding hi zaw hi.\n24. Dotna: I lai zatdan ah ‘ong’ leh ‘hong’ koi zang leng hoihzaw na sa hiam?\nDawnna: I makai masa Rev. ST Hau Go in zong a kibang in na mu a, Xristian labu sungah a tom a deih ciangin ‘ong’ na cisak hi. A tom i zatnop man hi kei leh ‘hong’ mah zathuai sa zaw ing.\n25. Dotna: Thunget sungah ‘Amen’ cihte pen ei Tuiphum pawlpi sungah i khaam man ahi hiam?\nDawnna: Tuiphum pawlpi in kikhaam hetlo hi. Ahi zongin tha kipialo cih hi bek hi. Tha a kipialopi khat sep veve theih ahi a, seploh ding ahi zongin a hi thei kawikawi hi. Hong kihuh lo ding cihna ahi kei tam?\n26. Dotna: Pawlpi kimkhatin sa nekloh nei-in ei Tuiphum pawlpi in i nek khit hoih mawk ding hiam?\nDawnna: Lai Siangtho sanzia kibatlohna pan hong piang hi. Pasian mai ah kua dikzaw ding cih bel mihing kikup theih ahi kei hi. I nekna hangin an khempeuh nek dingin siangtho hi (Mark 7:19). Upna neu mi-in anteh bek ne ngam uh hi. (Rom 18:2) An khempeuh nek ding Paul in sawl veve (Rom 14:6). Pasian bawl an khempeuh tan ding omlo (I Tim 4:4). I nek hangin siatna a om loh bangin i nek loh manin siatna om tuanlo hi.\n27. Dotna: Mangmuhna 14 sungah mi siangtho 144,000 a cih pen bang gen nuam hiam? Vantunggam tung ding zah a genna hiam?\nDawnna: Mangmuhna sungah a kicing tawh kisai-in nambat a zat 2 om hi. Khatin 7 hi-in, kicing a cih nak leh kicinna a gennuam den hi. A khat leuleu in sawm-leh-nih (12) ahi hi. 12 in a namkim cihna lim ahi hi. 12 tawh a kikhangsak (x) sawnsawnte pen namkim mahmah cihna ahi hi. Gentehna in upa 12 ka mu, upa 24 ka mu, 144,000 te ci-in (12x2-144) hi-in bemthum behlap lai ciangin tul nambat (1000) ahi kik a, bem (thum om) in bei hun neilo cihna lim ahi hi. Tua ahih manin, i khiat ciangin vantungah mi namkim thei tawpin kilut kim dinga cikmah hunin mangthang (bei) cih a om peuhmah kei ding cihna ahi hi. Vantunggam a lut ding mi phazah genna hiloin a nambat in khiatna nei hizaw hi. Tuazah bek lut hileh a ngahlo tam lua ding hi.\n28. Dotna: Zawlta peuhmah Topa’ a ding kikhopna sungah lut lo ding hi (Thu 32:2) a cih pen bang gen nuam hi ding hiam?\nDawnna: Topa’ a ding kikhopna a cih in Jerusalem biakin leh Judah mite kikhopna gen nuam ahi hi. Tua biakin sungah namdangte lut theilo hi. Zawlta ( a nu/ a pa khatzaw Judah mi hi ding) cih in Judah taktak pan a piang lote zong zawlta ci veve uhi. (Samarian). Ahi zong in Jesu in hoihsa loin ka inn pen mi khempeuh thungetna inn kici ding hi, na ci hi. (Isai 56:6, Jer 7:11, Matt 21:13). Hi sungah zawlta a cih pen a tampi hi loin Ammon mite leh Moab mite hi-in mundangah Samaria zong ahi hi.\n29. Dotna: Laimal ‘I’ zang zaw ding maw ‘IH’ zang ding? Min ah Vung ahk Vungh, Lang ahk Langh cihte ah H koih ciatciat ding maw?\nDawnna: Kei muhna leh zatna ah ‘IH’ pen hoih ka sak zawkna kiukiu om ai manin a zang ka hi hi. Tua teh H tawh a tawp laimal pen keima phuah hi tuan loin, Lai Siangtho a tei Rev. Kam Khaw Thang in a zatna na om hi. A cingh mite hau semsem ding, a pa’ gamh kituh uh hi. I minah zongh neih ding kim khat kisam hi.\n30. Dotna: Matt 27:52 sungah Jesu sih laitakinah a hante kihongin a sisa Pasian’ misiangthote thokik in khua siangtho ah pai a cih pen kua bang mite hi ding hiam?\nDawnna: Hilhna nam nih om a nang koi zaw sang thei na hiam?\nKhatna ah> Jesu in sihna hong tuah tak ciangin a that leh a bawlsia tampi in Jesu pen Pasian’ tapa ahihna phawkin a mawhna kisikin piangthak uh hi. Tua pen Matthai in mi sisa thokik bangin na genteh hi ci-in a khia mi kimkhat om hi. A piang takpi hi lo-in gentehna kampau (allegory) hi ci uh hi.\nNihna ah> Jesu sih leh thawhnkna tawh kisai-in tangthu phuahtawm tampi om a tua tangthu kiphuak tawmte Matthai in hong gelh(lut) kha hi ci-in hilhna om hi. Tua tangthu kiphuaktawm kimkhat i Lai Siangtho sungah hong lutna kimu thei kawikawi hi. ( 1Pet 3:18-22, Judah 1:9).\nTheih ding => (Kamzalian in Laibu pan atei kik hi in, Zogamonline.com ah kikoih Cinpu Zomi in agawmtuah kik ahihi.)\nCiamnuih Laibu Thuluui/Articles\nThang Neu DN August 2, 2016 at 10:27 PM\nhoih sa mah mah ingh ei thupi mah mah ei.\nItem Reviewed: Hong nusia khinsa Rev. Go Khen Thang' ciamnuih kam, pil kammal leh article tuamtuam Laibu. Description: Rating: 5 Reviewed By: Cinpu Zomi


timestamp: atn

url: =Kei, Zomi leh ZOCIA - Zomi Community Network - Your Network\nKei, Zomi leh ZOCIA\nPosted by Tg. Thangno on July 22, 2011 at 8:26pm\nKEIMA THU TAWM\nKei pen kaminpi Tg. Ngin Sian Thang hi-in hongkisapna pen Thangno, Sian, Lawmsian, Lawmthang, Ngian, cihbang in nopsak dandan in hongkisam hi. Phunom khua Pa Sian Za Dal leh Nu Cing Lawh Nuam te sungpan' apiang ta 2na ka hihi. Kapa in 2003 kum in Cancer natna tawh hongnusia hi. Ka nu pen sikhang leh luvai natna tawh omden a hihman in nuntaak haksat man in 2008 kum in Malaysia ah sumzong dingin ka vapaikhia hi. Himah ta leh ka tun khit kha 3 a cin lian in ka nungguh L4, L5 kisia in lupna tung ah tho theilo, ki heek theilo in omdan ding theilo in ka omkhit kha khat a cin ciang in kanasepna pu te'n ka agent tekiang ah hongpuak kik in agent te'n Kawlgam hong puakkik sawmpian a hihman in Malaysia Zomi Zumpi (ZAM) te' hong hanciamsak na tawh Zato leh UN lam ah hong mapi-in kei ading lampi hoihpen hongngahsak a hihman in Zomi leh Zomi makai khat kimciat kei a ding in manpha mahmah hi.\nMalaysia ah tuabang haksatna tawh ka-om ciangin ka innlak sanggam te khat in neeklehdawn leh sum leh paai tuamtuam hongsik himah ta leh hunkhat ciang in tua kasanggampa in Palik te' matna hong thuak ciang in ngaisut bei a hihman in lampai siamthei nailo pi mah in part time nasep ding kazon leh Pasian hehpihna tawh Computer puahna ka ngahhi. Ahi zong in Malaysia ah pen computer pair part muhhak lua ahihman in kha khat bek kasemhi. Tua ka computer puah tepen ZAM, ACR, CRC leh kipawlna tuamtuam te pan' hongki la theizel hi.\nTuapan Outbac Broga Adventure Camp ah nasep kangah leuleu a, Maintenance ka sem hi. Ka Manager pa-in email na neihiam? hong ci a, neilo pi mah in Computer/Internet ka sin/zatnop man in nei kacikhem hi. tua leh Internet nadeih leh hih computer (asia aneih khat) puah inla internet man ding hongpia in hong ci-in puahpah in internet manding kapia hi. Internet ka neihciil nitaak pen computer ka sawkciil nitaak hipah hi. Email, Blog, Website bangci kibawl cihzong ka theinai kei hi. Lawmte' gen nei kazaak pawl khat mot-hon in ka hihhih leh email leh free website(Ning site leh Blogger site) kabawl theipah hi.\nTua ciang kalawm te hihdan khawng enen in Website leh email nuamtak in ka en/zang thei hi. Tuabang a website ka-et theih ciangin Zomi Website tuamtuam enen in thupi leh hoih kasa mahmah hi. Tua bang a hoihkasak mahmah ciang in bangci bawlding, bang program kizang cih ka kankan a kei leh kei in kasinsin hi. Tua leh asawt lo-in ZOCIA cihkhat min kaza a thupi kasa mahmah a **e-hei!.. banghun ciang in ZOCIA tawh innkuan khat in kaom zo dinghiam..ci-in a hihhang a lah "Membership" khawng ka-et ciang a lah kei-i zop zawh dingpak ding hikei- cizel. Sangkah ding computer sin ding ci lenglah damlo/sumneilo hizel kawikawi ka hih man in mi theihbang ka theihnai loh hang in ka lunggulh IT leh cidamna ah hiciang ka theihna ding ma hongpanpih Pasian leh Zomi akua mapeuh tung ah lungdamna lianpi kongko hi.\nKei ngaihsut leh ZOCIA KAVEINA (pen)\nLeitung ah IT lotawh na kisem theinawnlo (a niampen Microsoft Word themkhat beek hihthei cih)dan himawk ahihman in ei Zomi te'n migam milei ah nasep hoih i ngah theihnading.\nZogam khuaneuneu te-ah computer/internet omlo bek lo-in Tan 10 ciangciang ah zong computer cihpen Physic sungah amin leh alim bek mah kisin himawk ahihman in Zomi akua maciat in Computer isawkkim theih nading.\nZocia pen amin pua bek hilo a Hongsemkhia takpi na hih man un keima tumtak in Zomi kipawlna te lak ah amanpha penpen a kangaihsut hi-in Zomi sungbek ah hilo-in Hakha(Laimi)leh adang dang a ding zong ah tampi sepkhiatna kimu ahih man in Zomi (ZOCIA) cih pen keima tumtak in angtang mahmah ing.\nZOCIA WEBSITE ah zong ka hawhden a menu(page) te pen na omkim nai lo a hih manin kei ma ngaihsut tawm pawlkhat honggen leng:\nBlog ah pen theihuai zattawm pawlkhat beek koihzo leeng, Tuaciang a page dingpen host napan izang kei zong in Blog dangkhat zangin Dictionary dan in <iframe> zang leeng ,\nNews ah bel ZOCIA(International) pan nasep ding te leh nasep khiat te hong suaksak zel le-uh teh cih kei ngaihsut,\nKa ki piakkhiat zawh danding bel tu'n zong IT lam nasep kazonlaitak hi-in hun ciangtan cihdan bel thei khang in ka uuk penpen lam ah kipawlna a hihman in keima hih theihzah, hihtheih bang nikhat bel nai 2 sungpan atungsiah keima hin neih bangbang pen Computer ah hun apia den hi-ing. Banghang hiam cihleh kei leh kei a asin ka hihciang a, keima home school a kangaihsut hi. Mite bang a lukhu neelkai khu cihbel hilo kahi maw...\nZomi te zong Persional blog kitamzat mahmah ahihman in tua i blog te adiak in akitamzat Blogger pen bangci-in picing sak, etlawmsak, Website bangmah hisak ding cih zong kadeih khat hi-in asiamsa lah om, apost thei ciang zong ki-om ahihman in hih Zocia Blog ah post thei leeng Zomi kim i theih Website ahihman in tampi nuamtuam in ka-um hi. Kei bang in HTML, CSS. JS cih bang tawmtawm kasawktheih na pen Ning site tepan' , Blogger pan a ka kankan leh online tutorial pan vive a hihman in Blog post nei leeng kikhang tuam in a-um hi-ing.\nTULAITAK keima Aiituam sep\nZokam Lai Siangtho Site\nOnline pan Zolai sintheih nading\ncihbang keima ngaihsut zia tuamtuam hi-in ka laigelhzia zong telhak thei ding hi. Money lam pang bel (0) tawh kipan pan ka hih man in bangmah sepzawh kician omnailo hiphot. kei ma free blog leh learning teng hiphot. A hizong septheih aom leh septheihbangbang Zomi te' phattuamna ding kaseptheih a omleh a ci hi-ing.\nTg. Thangno@Zo Hornbill\nComputer acih i tungah ka khut tawh kasawk kipat: June 2009 hipan ei guai..hongnuihsan kei unmaw..\n"HUH" cih kammal pen kadeih mahmah khat hi. Kei ma khekhaap tantan.\nComment by Taang Sianpu on July 27, 2011 at 3:11am\nI vek in hanciam to khawm ciat ni ei guai. Na vek un hong pakta mahmah ingh. Na hanciamnate uh leh na kuhkalnate thupi in pahtak huai mahmah hi!\nComment by L T Thang on July 26, 2011 at 1:01am\nNa ngaih sut nate thupi kongsa hi.Mikiang ah ihva sin sang in ei leh ei kisin zoleng kisiam zaw sawp mahding\nhi.Mikiang sumtawh kisin ahih man in ahun sawt dinghi.Hongpak ta na lawm


url: =Zomi Baptist Church - zomibaptist.com\nAbout Zomi Baptist Church\nZomi Baptist Youth Fellowship\nZomi Baptist Women Society\nA THAK : ZBYF Khawmpi 2011 photos :: NA ET UT LEH HIAH MEEK IN ::\tAmasa-in Zomibaptist.com min tawh cibai ka hong buk uh hi. Tu ciang dong hong kem-a hong gualzawhpih i biak Pasian’ min i phat hi.\nMizogam-a om Zomite in eima pau leh ham teek mah tawh Pasian i biak theih nading ci-in leh, Mizogam Zomite’ dinmun hong kilaptoh nading ngimna tawh 1982 kumin ‘Zomi Baptist Church’ ci-in biakna Pawlpi khat na kiphuan hi. Pasian huhna leh ompihna tawh tuni dong ZBC pawlpi in mainawt zel in, 2007 kumin Silver Jubilee pawi zong kizang khin ta hii... Read more\nPASIAN KHE GING ZA\n- Rev. Dr. JM Ngul Khan Pau\n“A nitak ciangin huan sungah Topa Pasian a hong paina ging amaute in za uh a, Topa Pasian' muh loh dingin mipa leh a zi, huan sung singte lakah a bu uh hi.”\nAmasa in i Lai Siangtho simna nam nih in kingaihsun thei hi. Khatna, Pasian lampai ging za uh hi, ci-in kilet thei a; tua ciang,...\tMore detail\nMinam Bup in La Kibang Neikhawm Le’ng\nRev. Suan Khan Thang\nExecutive Secretary, ZBC\nApril 9, 2010 ni-a Tedim khua a Zomi Christian Literature Society (ZCLS) sunga Board of Management meetingna-ah a thu ngaihsut khat “Minam bup in la kibang neikhop ding” cih thu in ka lungsim hong lawng kha mahmah a, tua bang lungsim lian leh tupna thupi I neih pen minam khangtote zi...\tMore detail\nMINAM BUP LAI TAWH KISAI DOTNA\n- Rev. Suan Khan Thang\nZeisu sunga sanggam itte aw,\nTulaiin biakna Pawlpi (denominations) tuamtuamah a om Tedim pau a zangte in biakna La, a thu kibang neihkhop ding, leh Tedim Lai Siangtho bu sunga minte (proper names) a kibang neihkhop ding deihna lianpi om hi. Hih bang lunggulhna pen a khangto minamte lunggulh leh a neih uh hi a,...\tMore detail\nKa Nu Hong Hopihna Zokam Hi\nPasian in Zomi in hong piangsak a, Zokam pau dingin hong khangkhiasak hi. Lawm leh gual tawh kikholhna pan pau nam tuamtuam hong zasak a, a tangzaizaw a khualzin gamvak nasep theihna dingin pau dang zong khat leh nih hong siamsak hi. Hihte khempeuh keima hanciamna hi masalo in Topa in kei hong makaihna pan a piang vive ahi hi.\nMihing peu...\tMore detail\nTuunnu lobuang (lasam)\n(Nute pahtawina leh zahtakna tawh)\nSakmin theibang ka lawh mun pen;Ka it pen leh ka ngaih diak pen;Nuaksan taleng hong theisiam a;Thudon lo zong hong pampaih lo;Amah banga maingap nei keng.\nKeia dingin thungen den a;Keia dingin anngawl zel hi.A pumpi zahin kei hong it;Amah bang ding kuamah om kei;Ka Sen Tuunnu khatbek lobuang.\n-daiva @...\tMore detail\nAizawl BYF member taan 10 zo thakte\n(2 comments)\tWelcome\n(1 comments)\tTuunnu lobuang (lasam)\n(1 comments)\tWelcome message from the Admins\n(1 comments)\tPICIN KUM\n(1 comments)\tWe have 12 guests and 5 members online uermertedd\nHomeArticlesNews & EventsDownload ResourcesContact UsPhoto Gallery\tCopyright © 2016. Zomi Baptist Church.\nDesigned by Naulak Web Design | Web Hosting by ZomiOnline


url: =Vi piace la Topa? porno video\nĎakujeme za Tvoju pomoc pri nahlásení videa č. 6304147.


url: =Zomi: Tuzawh kum 50 Ciang Bang Thupisak Ding? ~ Hau Za Cin :: ZOMI DAILY\nposted on 10 January 2015 at 4:52 pm Lomkholna: Article, Hauzacin\nTuma kum 50 hun in Zomi mi masate gamdang zin in gamdang ah pilna va sin uh a, degree tawh hong ciah uh ciangin na khempeuh a thei dingin kituat hi. Amau bek thupi kisa in a thumuh uh kimuhpih banlo ahih manin kizui zolo a ‘kipilsak’ ciin kinungthuaplo ahih manin amau bek a pil uh hang minam in i phattuampih ding zah in i phattuampih kei hi. Kumpi nasep ding hong om liamliam in laisiam masa, tan 10 zo masate in nasep ngah in galkap lut theite in bawk leh san tawh hong ciah luapluap uh a, mawtaw Jeep tawh inntual zang hong tuak khiat uh ciangin thupi kisa hi.\nTua khit ciangin mawtaw khatvei tuanga khuapi tun theihna, vanleng khatvei tuanga dollar zeek theihna lampi hong kihong in nu leh pa lamsa nangawn nusia mi khut ah ap in gamdang kitung khiukheu leuleu hi. Gamdang a tung peuhmah lah a tunna gam ah ama pilna leh siamna zah tawh a kituak nasep leh sum muhna na ngah khinlo uh ahih manin a kinungsik bang om kawikawi leuleu a inn lam ah meltheihte hong pai nawnlo dingin vaikhak nuam phial uh hi. A vaikhak takpi a om hangin a pai nailote in ‘hong khemna uh hi inteh’ ciin utna in nei zaw seem uh ahih manin miksi kua holh bangin hong phul zaw deuhdeuh lai a, lamlak ah a taang tampi om leuleu hi.\nHunlui sung khempeuh ah – pilna thupi a kisak lai in innsung ah kitaihilhna, kithuhilhna, kithumanna zong om hi. Nu leh pa in a tate uh thu hilh in a pi a pute un a tute uh thu hilh hi. A kihilh mah bangin thu zong kimang a, zong kizui hi. Nu leh pate, pi leh pute, uzawte pen tua hun in thuthei pente leh khuamuhna a zai pente hi a a thugen uh zong zuihtak in zong dik a, zong zuihtak hi. Thudik thuman kigen in kihilh uh a, kikhemna leh zuau tawh kilungkimsakna omlo hi. Vaphual lungtang i cih ki itna lungtang takpi tawh kihilhna leh kimakaihna hun hi a, ‘nu leh pa thumang a nahlawh pek’ ciin mi thumangte a nuntak uh lawhcingin nuamsa uh hi kici hi. Zong diktakpi hi.\nMun dang, khua dangah tate sawtpi hong om uh ciangin nu leh pate in a gen batloh uh, a kuppih theih nawnloh uh thu tampi hong pianga – zi neihna, ta neihna, lawm neihna dongin hong kilamdangta hi. Tuate hangin thupisak hong kidang a, zi leh pasal zon dan zong hong kidangta hi. Zomi nu leh pate in a mo ding uh lai siamlua khawng hileh innkuan sung susia ciin deih masa uh hi. Pil lua ding ahih manin a teekte khem in a teekte zahtaklo, a teekte neumuh, a teekte thumanglo, a teekte cih sanga hoihzaw thei cih bangin gimneihta uh hi. Tua manin nu leh pa leh tate thupisak hong kibanglo hi. Zi leh ta ding, mo ding, mak ding deihdan leh thupisakte hong kibatloh ciang ngaihsutna tuamtuam hong piang toto lai hi.\nMailam kum 50 ciangin Zomi khempeuh in leitung pilna siamna, thumuhna leh thuzakna – pi leh pu, nu leh pa, tu leh tate khempeuh in hong kikim tading ahih manin tua hun ciangin bangteng thupi i sa laitam cih lunggngaih huai mahmah hi. Bang thupisak in bang thupi bawl in bang thupi sim dingin khangsawnte kihilh lehang hoih ding hiam? Hih thu na ngaihsun ngei hiam? Kei ngaihsutna ah thu pawlkhat ngaihsut mahmah dingin a hoih kasak, pelh theih hilo, a dang khempeuh tawh kizui dinga hoih kasak om a, kong gualsuk ding hi:\n1. Mihing pen khat guak kinungta theilo hi. Zomi paunak ah ‘singkhuah khat bek kuanglo, suangthu thum loin bel kisuang theilo….’ cih bangin i nei hi. Tuate in a gennop pen kuamah a tol teen thei hilo hi hang. A kipawlkhawm a teeng dingte hihang. Mikang pau in ‘social being’ (a hon a nungta khawm nam) ihi hi. Tua ahih manin Zomi te in mailam ah a lom a nuntak dan mah i zop den ding, khangsawn dongah i kihilh ding leh i nuntak khop liailiai ding ahi hi.\n2. Itna, ngaihna, kikhualnate mihing nuntakna ah om ciangin kilawm a, i nuntak nuam in i nuntak manpha hi. Tuate om kei leh mihing pen nasem in anne in lum in a tawpna ah kisi ding hi. Tua ahih manin mihing i hih mah bangin Zomi te zong ki it ding, kingai ding, kikhawl ding, kipawlkhawm ding, kalsuan khawm ding, i nop i dah kiuap ding, i haksat i gentheih kihu tuah ding – tuate a om ciang i nuntakna manpha a, mannei in nuntak nuam ngaungau hi. Tuate kihilh sawn loh a phamawh in ka ngaihsun hi.\n4. Vaphual lungtang – itna, cihtakna, kuhkalna, hanciamnate i kihilh tohtoh ding a hoih mahmah bangin pilna leh siamna khangto tawh kituak in i zep tohtoh ding thupi ding hi. A hun zuiin kalsuanzia i khel theih ding a kisap mah bangin a deihna bulpi i mansuah loh ding a thupi ding hi.\nTuma kum 100 hun lai a Galpi 1na hun a sumtang neite thupi a kisak mah bangin tuma kum 50 hun in zong pilna leh siamna thupi kisa to hiaihiai a, tuhun ciangin zong pilna siamna thupi kisa toto lai leh mai lam kum 50 ciangin zong pilna mah thupi kisa toto lai ding ahih manin Zomi khempeuh in pilna mah thupi sim in ‘a kicing pilna siamna’ neihna dingin siamsinna hahkat in uang bawl semsem leng cih ka deih hi. Itna tawh tua pilna te a zang thei dingin Pasian in Zomi khempeuh hong siamta hen.\nPrevious: ZAM Thupuak :: 11 January 2015 (UN CDU tawh kimuhna)\nNext: UPSC te’ Nasep\nhi lua mah mah hi .na lai gelh.\n24 April 2015 at 4:51 am\nTuzawh kum50 ciangin zomikhempeuh gamlianpenin tulaitaka falamsaklamsiah teng tedimgam icihteng zogamstate hiding a leitungah zogam picing pen ogsuak dinghi, zopautawh zumkog mag kog ah ipau ziahziah dinga tulai tak zomi simmwh teng akta mang kuan kitutu paunakbang hong hidinguhhi,chinakici inbeilamhong manwh dinghi tulaitakin zog chinminam kahi aci anianiin kiamkiamtahi,zomilung tup tuibag cingta ding a chinlung tupte tavai sanmahmah ding hi-;


url: =Khris Dawn Dingin Kiging Khol Un ~ MUC\nKhris Dawn Dingin Kiging Khol Un\nAdmin 12:12:00 AM Articles, Religion Articles\nSeventh-day Adventist-te khempeuh in Jesu hong pai kika, a va bawl sa inn nuama om dingin amaute hong lak ding kaal ngaklah mahmah uh hi. Tua vantung inn nuam sungah, mawhnate om nawn lo dinga, cihmawhnate, gilkialnate, zawn nate, sihnate om nawn lo ding hi. John in midikte’ hamphatna a kimuhsak lai-in, a cihna ding thei vet lo-in, “En dih un, Pa in eite bang zah takin hong it hiam? Pasian’ tate kicih theihna ih ngah hi...Tu-in Pasian’ tate ih hihi. Bang ih piang lai ding ih thei kei hi. A hih hangin ih theih pih zawhna ciang pen, Amah hong kilat ciangin Amah tawh ih kibang ding hi.” 1 John 3:1,2 ah na ci hi.\nJesu tawh kibanga gamtatna pen Pasian in A mite’ neih dinga hong ngim sakna a hihi. A cil lim pheta mihingte’ om zia ding Pasian’ hong ngim sakna in Ama’ meel suuna hong bawl hi-a, Pasian’ a bang gamtat hoih ding hong deih hi. Tua bang a pian theihna dingin ih nu leh ih pa masa te in, Eden huan ah Jesu leh vantung mite tawh maitang kimu-in thuhilhna ngah uh hi. A hih hangin mawhna a bawl khit uh ciangin, tua bang a vantung lam mite tawh maitang kimu-a, ki honading akhuan om thei nawn lo hi.\nTua ciangin mihingte lah kimot nusiat cip thei lo-a, Pasian in mihingte tungah a kilahna dan ding lampi hong bawla, a kidawk zaw deuh mite kamsangin hong zang hi. Pasian neh zaw deuh mite, Pasian’ mite tungah A deihna thu om bang puak sak zel hi. Israelte’ tung ah Pasian in ‘Note lakah kamsang khat om leh Keimah Topa in, Kei nong theihna dingun, mangmuhna leh mangmatna tawh tua pa tungah thu kong gen ding hi” ci hi. Num. 12:6.\nPasian in A mite thuhilha, pilvang sak ding deih hi. Tu-a a nuntak sung bek uh hi lo-in hong pai lai ding ah zong a theih a phawk ding uh deih hi. ‘Topa in, A nasem kamsangte tungah A thusimte lak khia lo pi-in bangmah mot hih lo ding hi.’ Amos 3:7. Hih pen Pasian mite leh leitung mite kibat lohna a hihi. 1 Thes 5:5. Kam sang khat’ nasep in, mai lam thu ding hilhkholhna bek hi nai lo hi. Moses, Pasian kamsangpa, Lai Siangtho sunga bu 6 te gelhpa in, mai lam thupiang ding a gelh tawm mahmah lel hi. Ama nasep pen Hosea in a zai zaw in gen a, "Topa in, kamsang khat zang in A mite Egypt pan la khia-a, kamsang mah zangin keem hi" Hosea 12:13 ah ci hi.\nKamsangte, a mihing pihte’ teel hi lo-a, amah leh amah kiteel zong hi lo hi. Kamsang ding khat teelna ah, mihingte’ lungsim sung a mu thei Pasian khat bek khut sungah om hi. Tanglai-a kipanin, Pasian’ mite tung ah Ama thu puak dingin a hun a hun zui-in Pasian mahmah in teel hi, cih kimu hi.\nTua A kamsang numei pasal Pasian’ teel mite in, Pasian’ kiang pana a siangtho mangmuhna tawh thu hong puakte, lai ah gelhin a kam uh tawh zong gen uh hi. Pasian’ thu manphate hong puak uh hi. Tua kamsangte’ tungtawnin mihingte in Khris leh a pawlte leh, Satan leh a pawlte kikala kidona thu hong tel phawk sak thei hi. Hih leitung hun bei kuana kidonate hong telphawk saka, Pasian in A nasepnate keemin, a Topa uh dawn nuama kiging mite gamtat hoihna dingin zang hi.\nLai Siangtho nunung pen agelh sawltakte in, leitung bei kuan om zia ding hong tel hilh mahmah hi. Paul in, ‘Kisiatna hun’ na ci hi. Peter in zong ‘Hong zahpih mite in, Ama hong pai ding khapna tu’n koi ah om hiam hong ci ding uh hi’ ci-in hong hilh khol hi. Tua hun ciangin pawlpi in nakpi-in galdo ding a hihna, John in zong na mu khola, ‘A om lai sunte, do gawp dingin kuan khia hi’ mah na ci hi.\nHih Lai Siangtho gelh te in Jesu hong pai ma deuh in, Pasian in A mite a tuam vilvel in khuavak pia-in, huh ding hi cih na mu zo uh hi. Paul in Khris hong pai kik ding lam-ena a ngak Adventist pawlpite in, let-song ngah lo-in om lo ding hi (1 Kor . 1:7,8) ci-in na gen hi. Kipum khatin, picingin, makaih siamin, Kha Siangtho-i hilhkholhna tawh amau sungah sawltak te, thuhilhte, pawlpi ukte, leh laihilhte om ding uh hi’ (Eph. 4:11) ah na ci hi.\nSawltak John in, leitung bei kuanan pawlpi maan nu nung Pasian’ thupiakte a zui pawlpite’ thu na telgen pha mahmah hi. (Mang 12:17). Tua a genna ah, thupiak zui pawlpite hi, na ci-a, tua pawlpi in Jesu Teci panna (Spirit of Prophecy) zong nei hi, na ci khol zo hi. (Mang 19:10).\nTua ahih manin Pasian’ ngimna ah, Seventh-day Adventist pawlpi - Hilhkholhna a nei pawlpite hong din khiatna (Spirit of Prophecy) Kha Siangtho hilhkholhna hong nei takpi uh hi. Tua a hih ciangin hih leitung bei kuana A mite tungah kum za lomlom bei sa lai-a A mite tungah kisapna tuam vilvel a om cianga a hilh zel sate mah bangin, kidona nasia, kisiatna hun ah a tuam vilvelin eite tungah thu hong gen a hihna kician mahmah hi.\nHilhkholhna a nei Seventh-day Adventist pawlpi in, a hong pian ding hun kihilh khol sa maan tak a hi tu ma kum za val deuh lai-in hong ding khia takpi-a, ih lak panin AW khat hong ging khia takpi-a, “Pasian in mangmuhaa siangtho tawh hong lak hi” ci hi. Tua pen kisialhna lam hi lo-in, Pasian’ a dinga kampau-a a kizang nungakno kum 17 mi khat a hihi. Eite lakah tua AW pen kum 70 sung ih za-a, nasepna tawh hong lam lak in, hong sittel-in, hong hilh hi. Tua AW pen laidal tul tampite tungah Pasian’ teel kamtainu Ellen G. White in cimtak lo taka a gelhna pan tu ni-in zong ih za thei hi.


url: =Aksa meh ciang theih ding - Zomi History Aksa meh ciang theih ding - Zomi History\nHome > Articles > Aksa meh ciang theih ding\nZomite ngeina dan khat ah Aksa a ki meh ciangin Pa te hiam, Nu te hiam khat in a Tate a awm guh, a tuibawm cih bangte hawmsak hi.\nTua zawh ciangin Nu leh Pa in, a sin leh a gilzial hawm uh hi. Nute in Pate kiangah, " kei hongpia se ken, nangman ne lel in," ci-in piakik hi. Ki-itna leh ki zahtaakna Tate tungah lak uhi. Aksa meh a limpen leh a thupi pen ahihloh hangin Zomite ngeina ahi ki-itna innkuan sung panin pattah uhhi.\nHih dan ki-itna pen mun khempeuh panin ki sin theih ahi hi. Aksa meh vive ih meh phial zongin, a sin a gilpi om nawn keimah leh ki-itna pen Sabuai kim pan maw Nu leh Pa in hong zangh peuhleh Tate lungsim ah khacii a tuhtuh ihihi.\nTheihding: Khangnote pilna leh pattah theihna munpi 3 te in:\n1. Pilna sinna Sanginn\n2. Biakinn Sunday School\n3. Innkuan sung pan ahihi. Hih teng sungah a Thupi masa penin Innkuan sung panin ki pattahna hi pen hi.\nIh pattah dandan in hong zui ding ten hong zuiding ahih manin ih deihsak lamlam ah kalsuanpih ciat ni. Tate game ki mawl a siam ding ih deihleh game ki bawlbawl sak lel ding hanga, lai a pil ding ih deihleh lai simsim sak in, Pasian thu a theih nang ih deihleh Lai Siangtho simpih in hun bawlpih ding hihang. Ei deih sakna lamlam hi. Lungdam.\nPasian Angvan minam sungah...\nArticles 10:51:00 PM\nItem Reviewed: Aksa meh ciang theih ding Rating: 5 Reviewed By: Thang Thawn Tuang Guite


url: =Tulaai Leitung Thuthang Tuamtuam Updates July 28, 2014 :: ZOMI DAILY\nposted on 29 July 2014 at 4:17 am Lomkholna: Khawmpau, Myanmar, News, World, Zomi\n· Kawlgam Mualtungmi thautawi kilemna vaaihawmpawl ahi NCCT te khawmpi Laiza khuapi ah July 28 niciang kikupding thulu nam 7 lakpan nam 5 zokhin ta uha, nam 2 bek cianlaai in zing July 29 niciang zosiangding ci in makaai U Khun Oh Ka in genkhia hi.Hih khawmpi ah UN,China pan palaai te zong vakah uha, UN General Secretary Mr Ban Ki Moon in zong laaikhaak khat puasak in kilem mengmeng nading in hanthawn hi. Zomi thau tawi pawlzong hih khawmpi te ah kongcing bek ngahzo leeng lunggulh huai kasa hi.\n· Malaysia vanleeng I black box in thautang in kha in vanleeng kitam zihlalkhia hi ci in Ukraine gam thuneite in July 28 ni in genkhia uhhi. Hih vanleeng I Black box nihte peen UK mipil te in asit Phpan palik thukan ten luut asawmlaaitak hia , Tapongp pam pan kuamah aluut theihloh nading in Ukraine galkaapte nasiatak in do uhhi. UN High Commissioner for Human Rights Boss Ms Navi Pillay in hihpeen War Crime hitheiding hi ci in July 28 ni in genkhia hi.\n· Israel leh Palestine te kikaal nai 24 sung kilemding thukimna ngah himah le uh langnih tuak in kidona khawltuanlo a july 28 ni in Gaza khuapi sung a om Zao lianpeen khat thautang in kha in naupang 8 leh ulian 2 akigawm 10 si uhhi. Hamas te in Israel gaalvanleeng ahawlpalo ten bomb khiat hi ci uha, Israel ten Hamas ten Rocket lawn theilo in puakkhamsak kha uhhi ci in kingah tuak uhhi. UN Security Council in thakhat thu a kikap na akawlnading un hantawn niloh uhhi.\n· Philippine gam khanglam Jolo tuikulh tung Talipao khuakiang ah migilo thautawi pawlkhat in khualzin mawtaw nih July 28 ni in naban kap uha, mi 18 sipah in adang pawlkhat zong liam uhhi. Hih munteng peen Abu Sayyaf migilo 300 kiim I phualsaatna mun zong ahihi.\n· Libya gam Tripoli khuapi sung aom Namgimtui kholna phualpi tapong te leh gaalkaap te kidona hang in July 28 ni in nasiatak in meikaang akiphelh zolo hi ci in kumpi thunei te in genkhia uhhi. Tusung bekbek kidona sung ah mi 97 bang sikhinzo uhhi.\nPrevious: Visa 93 a ngakte theihding thukin\nNext: Tamu ah ZYA kiphuan khia ta


url: =Zuau pen zuau hilo in a taktak ahi hi ~ Hau Za Cin :: ZOMI DAILY\nposted on 8 February 2016 at 10:25 am Lomkholna: Article, Hauzacin\nEk pen a uih hilo in a gim hi. Saum/sathu pen a uih hi. Zuau pen zuau hilo in a taktak ahi hi. Eden huan ah gulpi in Eve pen a khem hi a, zuau a hilh hilo hi. Politics pen zuau hilo in kikhemna ahi hi. Huih lakah innpi lam ding ciin hong khem uh, hong umsak uh hi. Zogam i neih ciang Zawngtah nangawn a kung ah kah kul nawnlo dinga, Helicopter tawh kilo ta ding hi… cih kamleng kiza ngei a, zuau hilo in kikhemna ahi hi.\nA kigen takpi mah hihtuak a, tua akigen pen kikhemna ahi hi. Hunkhat ciang i pianna Zogam ah kiciahkik ding hi cih pen zuau hiam, kikhemna hiam… ngaihsut tek dingin hoih hi. Canaan Zogam pen i mailam ah om maw, i nunglam ah om cih pen ngaihsut dingin hoih hi; ahih kei leh tu laitak in om!\nA khangto minam hi hang cih pen kikhemna hilo a, zuau zong hilo hi, a takpi mah ahi hi. Ahi zongin a khangto khin hita hang kici thei nailo ding hi. Kuamah khangto khin cih bang omtheilo a, a khangto penpen minam zong khangto khinta kici theilo hi, amau zong maban na neizel uh hi. A niam pente leh a khangto pente tawh i kiteh ciang i omna mun kithei a, ei omna lui tawh i teh ciang a khangto hi hang akici thei ahi hi.\nAhi zongin bangzahtaktaka manlang in khangto ihi hiam cih pen kikan ngei mello hi. Hih sangin a manlangzaw thei diam, hih sangin a zia-olzaw leh a sia diam cihte kan huai veve hi. Mite pha kei hang cih pen zuau hi a, mite sang khangto zaw hang cih zong zuau hikik in, a khangto khin minam hita hang zong kici theilo hi.\nMawtaw, taihinn, innmun, logam lianpipi nei in ahi zongin mipi zat ding Hall pi khat, tualpi khat, mawtawpi khat cih bang i neihkhop zawhloh pen a ngaihsunlo i hiam, a deihlo i hiam, a thei nailo i hiam, a kisapna om salo i hiam, ahih kei leh ei angsung bek theilua i hiam. “Itna Pasian na hi” cih la sasa in ahi zongin i kim i kiang ah omte it tuanlote i hiam. Gamsung minam sung it tuanlo eima angsung bek a khualte i hiam. The Fool Rich i cihte kihi zaw hiam.\nHau mahmah pong, ahi zonga hai mahmah. Hauh pen khantohna ahi hiam, neih sunsun a manpha a zat theih pen khantohna ahi zaw hiam. A ki zum hoih mahmah a zangtheilo Sazuk thupi a kisa hiam. Rev. Khup Za Go in, “A Mawknapi Hi” acih essay i phawk tek hiam. Hau mahmah in i minam khual tuan kei leng, pil mahmah dingin i minam phawk tuan kei leng, siam mahmah ding i minam ading sem tuan kei leng… a mawknapi…\nNaupangte, “Na liat ciang bang sem ding?” “Gamdang pai ding,” cih lian mawk pen zuau hilo in a takpi hih tuak kasa hi. India ah bel “IAS officer hi ding, Police officer hi ding, DC hi ding, Headmaster hi ding…” cih khawng kigen thei hi. Papite pau kawm pak leng, ko hun in “Phakan pai” cih pen minthang mahmah ahih manin “Phakan pai diam” ka kici zel uh hi. Tua phakan pen koi ah om cih zong a kithei hi tuanlo hi.\nKikhemna a kilim zat mahmah khat om a, tua pen, “Khuazing ah na vak leh sikha in hong man ding hi,” cih hi. Sikha pen om takpi ahih manin zuau hilo a, mi zong man thei takpi ahih manin zuau hilo a takpi hi. Ahi zongin khuazing ah vak peuhpeuh, a diak in naupangte, sikha in man ding cih pen zuau ahi hi. Khuazin zawh ciang vak nawnlo ding, inn ah om ding a cihnopna uh na hi gige hi. Ak tawphun ne leng phun hat ci a, kikhemna, nekloh ding cih a deihna uh hi. A ne dingin a deihsakzawk uh om ahih manin naupangte in duhgawh kha leh piak masak ding om hi acihnopna hi.\nThuman hong kihilh in, “Hih pen picing nek dingin kikoih zel hi,” ci uh henla, zuau “Hih pen naupang nek ding hilo hi,” hong kici kei leh ahoih ding hi in, i picin khit ciang (ci ngaingai dih ni, upa te cih dan in) hong kikhem ahih lam kithei pan hi. Tua ciang lah “aw haw” cih bek in omta a, kilakik thei nawnlo hi. Ak gilzial ne leng gamsung pai ciang khaugui palsat zolo ding ciin hong kihilh a, nek loh dinga hong khemna uh ahi hi. True lies.\nZuau pen a om takpi hi a, a taktak na hi mawk hi. Zuau pen zuau i sak leh na hi deksuai lo a, a taktak ahi hi. Ngaihsutna saupi hong neisak kammal pawlkhat om — Kiten khit ciang Sazuk sa vive ne ding; kei nong ngaih leh na cih bangbang ka om ding; thupha nong piak leh kong it den ding; ka hauh ciang mizawngte ka huh ding; ka neih ciang Pasian ading ka piakhia ding; khangno kik hi leng Pasian ading ka sem ding; gam kinei leh kikhangto ding (up huai khollo tawh kibang, gam kinei leh kihaza in nitum lo ding i hia?)… and so on… Hau Za Cin (Phuitong Liim)\nPrevious: Zika Virus bang hiam?\nNext: Kei Kumpipa hizen lengmaw! Dr. Kyaw Thu


url: =TUIPHUM PAWLPITE’ TANGTHU A TOMIN. Agelh - Rev. Kam Khaw Thang - Laibu Saal\nHome > Thuluui/Articles > TUIPHUM PAWLPITE’ TANGTHU A TOMIN. Agelh - Rev. Kam Khaw Thang\nTUIPHUM PAWLPITE’ TANGTHU A TOMIN. Agelh - Rev. Kam Khaw Thang\nTUIPHUM PAWLPITE’ TANGTHU A TOMIN\nAgelh - Rev. Kam Khaw Thang\nZogam huam Chin State sung pan Avmasavbel Biakbuuk Khuasak Khua 1906.\nZomi leh Biakna a kici laibu sungah hel ding in Tuiphum Pawlpite Tangthu gelh dingin hong kisawl ciangin, a haksa khollo ding tawh kibang napi in I gelh taktak ding ciangin baih tuan lo hi.\n‘Tuiphum’ cih kammal in pawl tampi huam a hih manin Zomi cih tawh a kizopna hangin Kawlgam, Zogam, Tedim gam a hong tung masa Tuiphum Pawlpi ngaihsun pha deuhin gen ding hong hi ding hi.\nI. KHRISTIAN PAWL TUAMTUAM A HONG PIANNA\nKhristian a kici khempeuh pen Jesuh Khrih bul phuhin a piang biakna hi a, a cilin pawl khat bek a hi hi. A hi zongin a hun sawtin a mi a tam ciangin, nautang sung panin makaite’ paizia lungkim lohna hong lian zela, khat leh khat kithuak zo nawn loin, pawl kikhenna hong om zel hi. Tua pen Pawlpi Kipuahphatna(Reformation) kici hi. Tua banga Pawlpi Puahphatna hong om ciangin, gam tuamtuam ah Pawlpi makai tuamtuamte in min tuam hong guanin, Khristian veve hi napi, pawl tuamtuam a hong piang suak hi.\nII. TUIPHUM PAWLPI HONG PIANNA\nTua pawl tuamtuamte sung panin Tuiphum Pawlpi zong khat mah hi a, pawl kikhen main Khristian sungah mi kilutsakna ngeina cingtaksa loin, maan a sak bangun pawl a phuat uh ciangin amau sunga a lut nuamte pen Khristian a suaksa hi napi-in, tui na kiphum phakik uh hi. Tua a hih manin Tuiphumkikte cihna (Anabaptist) min kivawh Tuiphumte kici hi.\nIII. TUIPHUM PAWLPITE’ THULET GUIPITE\nPawlpi khat panin pawlpi tuamtuam a pian ciangin, pawl masa a a om lai uh a, maan a sakloh teng uh ngaihsutna tawh tua a kiphuan thak pawl sung panin maan a sak uh zuih ding ngeina thubul na khung uh a, tuate in:\n1. Lai Siangtho hilhna bek thupi-in saan ding cih thugui khatin na na koih uh hi. Pawlpi hong golin makaite a vangliat ciangin, Lai Siangtho thu sangin makaite thu kithupi ngaihsutkha pahpah a hihna hang a hi hi.\n2. Biakna leh leitung ki-ukna a tuam tuakin din ding hi, a ci uh hi. Biakna makaite leh leitung uk makaite na kipawlbawlin, leitung kumpi sum tawh biakna nasepna kihuhin, biakna sungah kizanga, biakna makaite in zong leitung ki-ukna makaite thu a zuih lohin a phatmawhna hong tam zel a hih ciangin, biakna sung siangtho sa lo uh a, biakna nasepna adingin a biate piak sumte bek kizang henla, a tuam tuakin om leh, biakna siangtho thei bek ding hi, cihna hang zong hi.\n3. A phualphuala om pawlpite, amau leh amau ki-ukin vaihawm tawm leh thuman theizaw, cihna thugui zong a nei uh hi. A beisa hunin biakinn sung nasepna leh vaihawmna pen a bul lam pana thupai bangin zuih loh phamawh a hih manin, a hun leh mun tawh kizui-in phualpi pana vaihawmnate zuih theih lohna, a nop lohna hong om ahih manin, Lai Siangtho tawh kituakin a phualphual a omte in vai hawm tawm le uh thanopna leh khantohna omzaw ding hi, cih ngaihsutna hong om hi.\n4. Thu-um Pawlpi mi khempeuh in biakna sung ah siampi za neita hi, cih thubul khat na hi leuleu hi. A beisa hunah biakna makaite’ thungetna bek Pasian in sang hi, ci a upna om a hih manin Pasian tawh kizopna thu khempeuh a makaite loin hi thei lo hi. Jesu’ sihna in siampi nam leh nautang nam phiatkhia zo a hih manin, biakna makaite(siampite) kalh se kul loin Khristian ahi khempeuh in Pasian tungah ama mawhna pulakin, thu ngenin, a lungdamna a ko thei ding hizaw hi, cih ngaihsutna hang a hi hi.\n5. Biakna thu ah mi khempeuh in suahtakna nei hi. A beisa hunah pawlpi thu in a gamta lote in vantung gam ngah lo hing hi, cih upna om a hih manin, pawlpi’ thu a mang lote in gupna a taan sangin a leitung puimpi sizaw leh, a vantung gam nuam ngah zaw leh, cihna tawh bawlsiatna kipia in sihna dong in kithuaksaka, pawlpi thu mang leh kideih hi. Tua a hih manin Lai Siangtho tawh kituakin, maan i sak bangin kigamta thei henla, midangte i nawngkaisak kei nak leh, eima upna tawh kisai-in kuamah in hong bawlsia kei leh, cihna a hi hi.\n6. Thu-um taktakte bek pawlpi mi kisuaksak ding hi, cih thu om leuleu hi. Pawlpi kipat cil lai-in thu-um taktakte bek pawlpi mi a suak hi napi-in, a hun sawtin pawlpi mi hong tam ciangin, upna leh lungsum kikhel takpina bek kilen cinten nawn loin, a pualam gamtatna a tuamtuamte hang tawh pawlpi mi kisuaksak zel mawk a hih manin, pawlpi sung siangtho thei lo hi. A kipat cil lai a mah bangin lungsim khensat thei, thu-um mi a kikhel takpite bek pawlpi mi suahsak ding, cihna a hi hi.\nIV. TUIPHUM PAWLPI A TANGKAINA\nTuiphum Pawlpite leh Khristian pawl dangte a kilamdanna thu nih om hi. Tuiphum Pawlpite in biakna thu ah a kisam thu nih bek na omsak uh a, tuate in tuiphumna leh nekkhawm bawlna ahi hi. Pawl dangte in hihte geel baanah a dang tampi om sak lai uh hi. Tuiphum pawlpi mi a suak nuamte in lungsim kikhela, tui a kiphumsate bek pawlpi mi suaksak a hih manin, midang a na omsate tawh innkuan khat suahna lim nekkhawm bawlna ah kihel ding ngeina a hi hi. Hih thu nihte a bawl manin vantung gam ngah ding cihna hizaw loin, vantung gam ngah thei dingte in hih thute a zang khinsa hi ding hi, cihna hizaw hi.\nV. TUIPHUM PAWLPI A TUAMTUAM OMNA\nKawlgam leh Zogam ah Tuiphum Pawlpi a hong phut masa America mite a hi uh hi. Tuiphum pawlpi in biakna thu ah suahtakna na bulphuh uh a hih mah bangin, ei gamah Tuiphum pawlpi a hong kipattkhiat ma in, America gam mahmah ah zong Tuiphum pawlpi nam tampi a na om khin hi.\n1. Thuguk Len Tuiphum Pawlpi: Amaute in Heb. 6:1,2 sung thu siksanin thu 6 a bulphuh uh hi. Tui kiphum khit ciangin upate in tui a kiphumte’ lu tungah a khut nga leh, Kha Siangtho piakna lim hi, ci-in um uh hi. Hih pawlte pen 1670 kum pawlin a piang hi.\n2. Sani Tang Tuiphum Pawlpi: 1671 kumin England mi Sani tang ahi Stephen Mumford makaihna tawh a piang hi. Germany gam zong lawh a, tua pan in mun dangdang zong lawh kawikawi hi. Hihte panin Seventh-Day Adventist (SDA) hong pianga, SDA min a kiphuah khit ciangin Tuiphum cih min a kihel nawn loh hangin, a cilin Sani Tang Tuiphum Pawlpi a kici ahi hi (Seventh-Day Baptist).\n3. Original Freewill Baptist: Hihte pawl pen 1729 kum pawlin kipana, amaute in biakna vai in khe silna, cinate sathau nuhna, leh pawlpi tungah aana a nei kipawlna nam a zangte ahi uh hi. Hihte tawh a kipawl lo, Free Baptist a kici pawl lian dang khat zong om a, Benjamin Randall a kici lokho mi khat makaihna tawh a piangkhia hi. A hi zongin a nung ciangin, pawl tuamin ding nawn loin American Baptist Convention (ABC) tawh a kipawl thei uh hi.\n4. Southern Baptist Convention (SBC): Hihte pen American Baptist Convention tawh a kipawl ngei sa hi a, 1845 kum pawlin lungkim lohna neia pawl tuama om ahi uh hi.\n5. American Baptist Assocoiation: Hihte pen Southern Baptist Convention panin 1905 kumin a lengkhia sawn hi a, Baptist General Association, ci-in min a phuak masa uh hi. A hi zongin 1924 kum ciangin American Baptist Association, ci-in min thak a phuak uh hi.\n6. General Association of Regular Baptist Churches: Hihte pen 1933 kumin ABC panin pawlpi 50 bang lenkhiat khatin lengkhia uh a, hih min thak khat hong phuankhia uh hi. World Council of Churches te thangtat lua a sate a hi uh hi. A cil mahmah pawlin a kingaihsun uh hi.\n7. Conservative Baptist Association of America: Hihte pen 1947 kumin ABC pan mahin lengkhia uh a, 1933 kuma lengkhia General Association of Regular Baptist Churches te tawh a thu paizia uh kibang hi napi a tuam om veve uh hi.\n8. American Baptist Convention: Kawlgam leh Zogam sunga thuhilhsia a hong puakte a hi uh hi. 1907 kum pawlin Northern Baptist Convenrion, ci in min a kiphuak uh hi. 1950 kum ciangin American Baptist Convention, ci-in a khel uh hi. 1973 kum ciangin American Baptist Churches in U.S.A ci in min thak phuakin a khel leuleu uh hi.\nVI. KAWLGAM TUIPHUM PAWLPI A HONG PIANNA\nKawlgam ah Tuiphum Pawlpi a hong phuankhia American Baptist Convention hi a, July 13, 1813 in Judsonte nupa Zangkong a hong tung uh hi. Rev. A.F. Carsonte nupa in Halkha khua ah 1899 kumin phual a hong sat uh hi. 1902 kum ciangin zatui lam siamna a nei Dr. E.H. East zong Halkha hong tung napi in, pumpi cidam loh manin a ciah ki hi. 1904 kum ciangin a zi thak tawh hong pai kika, Halkha khua ah lupna 20 a ta thei ding Zato inn lam nading sum tawh a hong tung ki hi.\nHalkha khua panin Tedim lam zong a hong vaan zel hi. 1904 kumin Sihzang gam sungah Pa Thuam Hang te nupa leh, Pa Pau Suante nupa Khristian hong suak uh a, May 11,1905 kumin Dr.East in tui a phum hi. Carson pen April 1, 1908 in Halkha khua ah si hi. Halkha khua mah ah a kivui hi. Biakna nasep a zom to dingin J.H.Cope te nupa 1908 kum lungdambawl hun pawlin Halkha a hong tung uh hi. 1910 kum ciang in Cope te nupa in Tedim khua ah phualpi thak khat satin nasep a hong kipan uh hi.\nTedim khua a hong tun zawh uh kum 50 a cinna Golden Jubilee pen 1960 April kha in kibawla, tua hun tawh kituakin Cope Phawkna Biakinnpi(Cope Memorial Church) honna zong kibawl hi. Hih Jubilee leh Biakinn honna sunga hong kihel dingin America gama Cope topa pawlpi panin amau taang dingin Gordon Leech te nupa hong pai uh a, biakinn honna khau zong Gordon Leech in attat hi.\nTua a kipan Gordon Leechte nupa in Tedim gam Tuiphum pawlpi mite hong phawk mahmah uh a, a sih ding ciangun Tedim gam Tuiphumte hong na piaksak un, ci-in a laigelhna tung tawnin $ 7,000 (Kawl sumin K.53,246,.50) hong kikhak hi.\n1985 kuma Cope Diamond Jubilee bawl ding a kivaihawm lai takin, hih Jubilee phawkna dingin bang bawl ding i hi hiam, ci-in kikupna a om ciangin Cope Golden Jubilee lai in Cope Memorial Press kivaihawm a, tu in Dak Khaina Tausang(Bell Tower) lam ni, kici hi.\nGordon Leechte hong sum piak a hong kikhak ciangin, bangin zang ding na hi uh hiam?, ci a dotna tawh hong tung khawm hi. Diamond Jubilee hun a kigeelsa “Bell Tower” lam nading leh, Nipi Sang Thusinna leh a tuamtuam a zat dingin biakinn lui tuahna in zang ni ung, ci-in a kigen ciangin amau zong thukim uh a, biakinn mai a kilam tausang, dak leh biakinn lui tuahna in kizang hi.\nVII. ZOGAM TUIPHUM PAWLPI VAIHAWMZIA\nKum 1948 mateng Tedim, Falam leh, Halkhate in a tuamin vai kihawm loin, sumpi khempeuh mun khatah kigawm khin hi. Siate khasum zong mun khat pan mahin kipiakhia hi. Halkha gamte in biakna na semte bek khasum piak dingin seh loin, Farrawn khua a a phuat uh laisinna sang adingin zong a zat ciangun, lungsim hong kituak nawn lo hi. Tua thu hangin khat leh khat kiko bawlna leh kam kiselna tampi a hong om ciangin, nuam kisa nawn lo a hih manin, kum 1948 March Nipi masa sungin Satawm khua a kikhopna panin a tuam ciatin eima sum kholin, eima gam ciatah eima deih bangin zeek ni, ci-in thu khensatna hong om hi. Tua tawh kizui-in Tedim, Falam leh, Halkha, Association tuam ciatin ki-om hi. Kipawlna a zat dingin General Fund 10% tawh kipawl in kizopna kinei lai hi.\nVIII. ZOMI BAPTIST CONVENTEION A HONG KIPATZIA\n1952 February ciangin Zangkong a om Mission Secretary Rev. E.E. Sowards pen gam sung vaan ding in Zogamah hong zin hi. TBA Kumcin Kikhopna’ Laitui khua ah hong kihela, tua khit ciangin Falam leh Halkha lamah a va zin kawikawi hi. Hih banga a khualzinna ah a gam mite adingin thu lian mahmah thum hong vaihawmsak hi.\n1. Association tangdin lo in mun tuamtuam a om Association dangte tawh kipawl khawmna a sangzaw neih theih nading.\n2. Tua kipawlna min tawh Lai Siangtho Sang leh lokhawhna sang khat neih theih nading.\n3. Mission Zato neih nading.\nHih ngaihsutnate tawh kizui-in vai kihawma, Zomi Baptist Convention kiphuankhia hi. A masa penin Rev. S.T. Hau Go in ZBC General Secretary hong sem hi. Zato vai pen a mi leh sum om lo hi napi, gam nawl khata siavuan a hong om ding deih huai hong saksak lo a hih manin Zato vai pen a bei suak hi. Lai Siangtho Sang leh Lokho Sang a kithuah ding pen 1953 kumin kihonga, tu dongin Falam ah Zomi Theological College kinei lai hi. Gam nawl khat a hihna tawh kizui in Lokho Sang a hilh ding siate zong hong om thei lo suak hi.\nIX. ZOGAM SUNGA MISSIONARYTE NASEPNA PHUALTE\nZogam sung pen Tedim, Falam, Halkha ci-in khen thum kisuah hi. Halkha khua pen phualpi in hong nei masa uh hi. Nasem a kicinzawk deuh ciangin Tedim khua ah phualpi thak khat a hong sat uh hi. Tedim gama hong sem Dr. Cope pen 1938 kumin si a, tua kum mahin Nelsonte nupa Tedim a hong tung uh hi.\nJapan gal a hong tun ciangin va ciah uh a, gal ven 1946 ciangin Tedim a hong tung kik uh hi. Tedim a sangmang inn pen galpi sungin kisia gawp khin a hih manin, a omna dingun biakin lui pen a kiim leh a pam kipem a, tua sungah a hong om phot uh hi. Sia nasem ding mi kisam lua a hih manin kum 4 sung sinna Lai Siangtho Sang khat kum 1947 in Nelsonte nupa in a hong uh hi. A kisapna bangin tua Lai Siangtho Sang pana ongte 1950 kumin mun a tuamtuamah a koih uh hi.\n1951 kum ciangin amau ngeina bangin a khuanin kum khat a va ciah uh hi. 1952 kum ciangin a hong tung kikta ding uh hi napi, thu tuamtuam a om manin, kumpite in phalna pia nawn lo a hih manin Tedim gamah sangmang a kinei nawn lo hita hi.\nHalkha gama sem dingin 1946 kumin Johnsonte nupa a hong tung uh hi. Nelsonte nupa in Tedim a Lai Siangtho Sang a hon uh mah bangin, Halkha gam sunga sia kisapnate donghupi khat hong suak hi. Amah zong a hunhunin a khuan a ciah zel hi. Bang mah nawngkaina om se loin a hong tung kik zel hi. Tua a hih ciangin Kawlgam sungah gam dang mi a ki om sak nawn het loh ngeu 1966 kum dong Halkha khua ah a om paisuak thei ahi hi. A ciah khit ciang in pahtawina kipia a, tu in Dr. Johnson kici hi. A innkuan un tu dong dam kim lai uh hi.\nTedim leh Halkha ah sangmang om a, Falam ah a om ngei kei hi. 1948 kumin America ah M.R.E sin dingin Rev. S.T. Hau Go va pai a, a hong tun kik 1950 bei kuan lam ciangin Falam gama sangmang tavuan la dinga kiseh ahi hi. A hi zongin ama hong tun zawh a sawt loin, Rev. Nelson leh Rev. Johnson te innkuan 1951 kum ciangin a khuanin ciah uh ahih manin, Tedim gam mi hihna tawh Tedim mah ah Sia Hau Go a om suak hi. 1953 kum ciangin Zomi Baptist Convention kiphuan a, Rev. S.T. Hau Go in General Secretary a sem hi. Halkha ah Rev. Johnson om a, Tedim in sangmang kinei nawn lo hi. Tu a Falam a Zomi Theological College pen hih kum mahin Tedim ah kihong a, Rev. S.T. Hau Go in Principal sem hi.\nX. TBA PAN PAWL TUAMTUAM A PIANKHIATNA\n1948 kumin Tedim, Falam leh, Halkha a kikhen ciangin, Tedim gam sunga Tuiphum pawlpi Kipawlna pen Tedim Baptist Association kici hi. Tuiphum Pawlpi in suahtakna bulphuh den khat a hih manin 1950 kuma Tedim khua a Lai Siangtho Sang pana a ongkhia Rev. Kham Za Mang makaihna tawh Zo Baptist Association khat hong kiphuankhia hi. TBA tawh a kiza kimin a kikoih hi a, ZBC leh MBC sungah Association khat ahi hi.\nJapan gal ven khit ciangin Tedim kiimah huhsia khat a kikoih Sia Thang Za Kam in pawl tuam khat hong phuan hi. Tua pawlmin pen Thang Za Kam Tuiphum Pawlpi (Thang Za Kam Baptist Churhc) kici hi. 1947 kumin Nelsonte nupa in Lai Siangtho Sang a hon ciangin amah zong hong kah a, a lai tan a tawm luat manin ki zomsak lo hi. Baptist min a puak tei hangin ZBC leh MBC te tawh kizopna nei loin a tangdin a hi hi.\n1950 kuma Rev. Nelson’ Lai Siangtho sang pan a a ongkhia TBA ah zong Daily Vacation Bible School(DVBS) nasepna ah Rev. Tun Za Lang tawh a sem khawm Rev. Go Za Kham huhna tawh 1953 kumin Seventh-Day Adventists(SDA) pawlpi hong lut hi. Hih pen Tuiphum Pawlpi panin pawl thak phuat hi loin, Pawlpi kipsa khatah va lutna a hih manin, Tuiphum Pawlpi tawh a kizopna uh om lo hi.\n1962 kum ciangin Kawlgam ki-ukna hong kikhelna tawh kizui-in, leitung ki-ukna vaiah Tedim gam leh Tonzang gam hong kikhen ciangin Association khat hong piangkhia a, Tonzang Township Baptist Association kici hi. Pawl vai a kikhenna hi lo a, gam vai a kikhenna a hih manin, TBA tawh a kiza kim hi a, ZBC leh MBC ah kizom hi.\nTedim gama om Sihzang mite in zong, ko pen minam tuam khat hi a, Tedim pau zong kithei lo a hih manin, Association tuamin hong om nung, a cihna uh tawh kizui-in, 1976 kum ciangin Kaptel khua a TBA Kumcin Kikhopna ah phalna kipia a, Siyin Region Baptist Association a kici a thak khat hong piang hi. Hih Kipawlna zong Tuiphum sung mah ah a om hi a, TBA mah tawh a kiza kimin ZBC leh MBC sungah a om hi.\n1970 kum pawlin Tedim gam sungah “Piangthak” a kici pawlkhat hong khanga, TBA sung panin leng khia in a tuamin a om uh a, Evangelical Baptist Church min tawh tawlkhata om uh hi. Tawlkhat khit ciangin EBC sung panin pawl omsa Assembly of God a kicite tawh pawlkhatte kipawlin, EBC tawha kikhen uh hi. EBC pen Tedim gam panin a kipan tawm hi a, Tuiphum min a puak hangin ZBC leh MBC ah kipawl loin a tangdin a hi hi.\nHihte baanah Tuiphum sunga omsa sung mah panin leh pawltuam a tun khit uh ciangin, a pai khia sawnsawn pawl tampi om lai hi. Ei Zogam ah Tuiphum Pawlpi a kiphut masa a hih manin, Pasian a bia Lai Siangtho len, Khristian in a pua masa khempeuhte Tuiphum pawlpi mi na hi masa zaw deuh uh hi.\nXI. TUIPHUM PAWLPI KIPAWLNA ZIA\nSia khat cial zoin Association ah Pawlpi khatin a kisangte pen Pawlpi, a hih kei leh, Sia Khawk Pawlpi a kici ahi hi. A phualphuala om pawlpite i cih ciangin Association in pawlpi in a saan hih pawlpite, cih nopna hi pha pen hi. Tua bang pawlpi tampi kigawmna pen Association kici a, tua Association teng kigawm kik leuleu pen Zogam ah Zomi Baptist Convention, kici hi. Kawlgam sungah minam zui leh a gam zui-in Convention in kipawlna kinei a, Myanmar Baptist Convention kici hi.\nXII. TUIPHUM PAWLPI MI LEH SIA OM ZAH\n1988 kum thuzaksakna ah Tuiphum Pawlpi mipha zah leh sia om zah hih a nuaia bang hi:\n1. Zomi Bapist Convention sungah tui phumsa mi 91,170 hi a, sia 363 om hi. ZBC sungah Association 16 om a, tuate in hih a nuaiate hi:\n1. Tiddim Baptist Association\n2. Tonzang Township Baptist Association\n3. Zo Baptist Associaton\n4. Siyin Region Baptist Association\n5. Falam Baptist Association\n6. Halkha Baptist Association\n7. Thantlang Association of Baptist Churches\n8. Zotung Baptist Association\n9. Matu Baptist Association\n10. Kale Valley Baptist Association\n11. Kale Zomi Baptist Association\n12. Chin Baptist Association\n13. Kabaw ValleyThado Baptist Association\n14. Tamu Balley Baptist Association\n15. Kuki Chin Baptist Association\n16. Gangaw Baptist Association\n2. Myanmar Baptist Convention sungah tuiphumsa mi 468,726 om a, sia 3,608 om hi. MBC sungah Convention 14 om hi. Khristian Pawlpi a cilin khat bek hi napi, a nung ciangin pawl tuam tampi hong pha hi. A sia lamin ngaihsun loin, eima san tekah khat leh khat kisang thei kim leng a hoih pen hi.\nZomi Pawlpi Tuamtuamte le Amau Upna\n- Pages 17-28.\nZomi eLibrary / Laibusaal in Zomi leh Biakna Laibu bawl leh ahawm khia Dr. Khen Za Sian tung ah phalna ngen in aki tei(Type)kik ngiat ahi hi.\nItem Reviewed: TUIPHUM PAWLPITE’ TANGTHU A TOMIN. Agelh - Rev. Kam Khaw Thang Description: Rating: 5 Reviewed By: Cinpu Zomi